Пойтахтимизда “Тараққиёт стратегияси” маркази томонидан ташкил этилган анжуманда айнан шу саволга жавоб изланди. Тадбирда давлат дастурининг ижросига бевосита масъул бўлган давлат идоралари вакиллари марказ томонидан олиб борилган таҳлилий ўрганишлар, шунингдек, аҳолидан келиб тушган мурожаат ва таклифларни инобатга олган ҳолда, таклиф этилди. Унда илмий доиралар, мамлакатимиз ҳамда хориж журналистлари, нодавлат нотижорат ташкилотлари вакиллари қатнашгани ҳам жамоатчилик назоратини амалда ўрнатиш имконини берди.\n“Тараққиёт стратегияси” маркази ижрочи директори А. Бурҳоновнинг таъкидлашича, Давлат дастури ижросига 168 та давлат органи ҳамда бошқа ташкилотлар жалб қилинган. Жорий йилнинг биринчи чорагида 10 дан ортиқ қонунларимизга ўзгартиш ва қўшимчалар киритиш, Президентнинг 20 дан ортиқ Фармон ҳамда қарорлари ва Ҳукуматнинг 6 та қарори лойиҳасини, 15 та комплекс чора-тадбирлар дастурини ишлаб чиқиш белгиланган. Уларнинг тўлиқ ижро этилиши таъминланмоқда. Энг муҳими, ушбу саъй-ҳаракатларни амалга оширишда давлат ҳамда жамоат ташкилотлари, фуқаролар фаол ва дахлдорлик туйғуси билан иштирок этмоқда.\nҚайд этилганидек, Ҳаракатлар стратегиясининг давлат ва жамият қурилиши тизимини такомиллаштиришнинг устувор йўналишларида белгиланган вазифалар изчил рўёбга чиқарилмоқда. Хусусан, Ўзбекистон Республикаси Олий Мажлиси палаталарининг қўшма қарорига асосан, Олий Мажлис Қонунчилик палатаси депутатлари ва Сенати аъзолари томонидан жойлардаги ҳақиқий аҳволни ўрганишнинг самарали тизими йўлга қўйилди.\nЎзбекистон Республикаси Олий Мажлиси Қонунчилик палатаси Спикери ўринбосари С. Отамуратовнинг маълум қилишича, Президентимиз Шавкат Мирзиёев ташаббуси билан жорий этилган ушбу таъсирчан механизм ҳаётда ўз натижасини бераяпти. Унинг таъкидлашича, парламент аъзолари ўтган уч ой давомида мамлакатимизнинг 39 та туманидаги 22,8 мингдан ортиқ хонадонга ташриф буюрди, 218 минг нафардан зиёд фуқаролар билан мулоқот қилди. Ушбу учрашувларда 20 мингдан кўпроқ масалалар кўтарилди. Депутатлар ва сенаторларнинг саъй-ҳаракати билан муаммоларнинг 21 фоизи жойларда ҳал қилинди. Туман даражасида ҳал этилиши лозим бўлган 9 минг 909 та масала юзасидан маҳаллий давлат органлари ва бошқа ташкилотларга аниқ таклиф ҳамда тавсиялар берилди, уларнинг ижроси назоратга олинди. Шунингдек, ҳудудларда вилоят даражасидаги ва республика миқёсидаги масалаларни депутат ҳамда парламент назорати воситасида ҳал қилиш чоралари кўрилмоқда. Бундан ташқари, ҳозирги пайтда парламент аъзолари ушбу учрашувларда билдирилган таклиф ва мулоҳазалар, қолаверса, муаммоларга ечим топиш мақсадида қатор қонун лойиҳалари устида иш олиб бораяпти.\nДавлат дастурига мувофиқ, Олий Мажлис палаталарининг ахборот-таҳлил ва тадқиқот фаолиятини кучайтиришга қаратилган таркибий бўлинмалар тузилди. Олий Мажлис Сенати Раисининг ўринбосари С. Артикованинг маълум қилишича, ушбу тузилма парламент палаталарининг қонунларни қабул қилиш ва назорат фаолияти сифатини оширишга, қонунларни чуқур таҳлиллар асосида ишлаб чиқишга хизмат қилади.\nДастуриламал ҳужжатнинг қонун устуворлигини таъминлаш ва суд-ҳуқуқ тизимини янада ислоҳ қилишнинг устувор йўналишларида биринчи чоракда кенг миқёсдаги ишлар амалга оширилди. Аввало, фуқароларнинг ҳуқуқ ва эркинликларини ишончли ҳимоя қилиш кафолатларини кенгайтириш, одил судловга эришиш даражасини, суд иш юритувининг самарадорлиги ва сифатини юксалтириш, номзодларни танлаш ва судьялар лавозимларига тайинлаш тизимини янада такомиллаштириш мақсадида Ўзбекистон Республикасининг Конституциясига ўзгартиш ва қўшимчалар киритилди. Олий хўжалик суди ва Олий суд фуқаролик, жиноий, маъмурий ҳамда иқтисодий суд иши юритуви соҳасидаги суд ҳокимиятининг ягона олий органига — Ўзбекистон Республикаси Олий судига бирлаштирилди. Мазкур конституциявий тузатишларга мувофиқ, суд тизимида иқтисодий ва маъмурий судлар тузилди. Асосий Қонунимизга киритилган ўзгартишларга кўра, суд-ҳуқуқ тизимида янги институт — Ўзбекистон Республикаси Судьялар олий кенгаши ташкил этилди ҳамда унинг қонуний асослари яратилди. Бугунги кунда ушбу кенгаш тўлақонли фаолият юритмоқда.\nЎзбекистон Республикаси Олий суди раиси ўринбосари Қ. Тоғаевнинг билдиришича, Ҳаракатлар стратегияси талабларини бажариш мақсадида жиноят қонунчилиги жазо тизимидан “қамоқ” жазоси чиқариб ташланди ва мажбурий жамоат ишлари жазо тури киритилди. Мажбурий жамоат ишлари маҳкумни ҳақ тўланмайдиган фойдали жамоат ишларини бажаришга мажбурий тарзда жалб қилишдан иборатдир. Мажбурий жамоат ишлари бир юз йигирма соатдан тўрт юз саксон соатгача бўлган муддатга тайинланади.\nИқтисодиётни ривожлантириш ва либераллаштиришнинг устувор йўналишларида амалга оширилаётган лойиҳалар ҳам анжуман иштирокчиларининг қизғин муҳокамасига сабаб бўлди. Маълумотларга кўра, Давлат дастурига биноан, темир йўл соҳасида юқори тезликдаги “Talgo-250” русумли йўловчи поездини сотиб олиш, темир йўл линияларини қуриш, таъмирлаш, электрлаштириш ҳамда вагонлар таркибини янгилаш каби 6 та лойиҳа доирасида 107,7 млн. доллар маблағ ўзлаштирилди. Тайёр чарм-пойабзал маҳсулотлари ишлаб чиқаришни кенгайтириш бўйича умумий қиймати 12,7 млн. доллар бўлган 10 та лойиҳа рўёбга чиқарилди. Тўқимачилик ва тикув-трикотаж маҳсулотлари ишлаб чиқариш соҳасига 32 млн. доллар миқдорида инвестицияларни жалб қилиш ҳисобига 3 та янги ва модернизация қилинган замонавий енгил саноат корхонаси ишга туширилди. Бундан ташқари, халқаро молия институтлари ва инвесторларнинг юртимиздаги лойиҳаларга имтиёзли кредит ҳамда инвестицияларини жалб қилиш бўйича жадал иш олиб борилаётгани қайд этилди. Хўш, бундай йирик лойиҳаларга йўналтирилаётган кредит ва инвестициялар давлатимиз ташқи қарзларининг ҳаддан ортиқ кўпайишига олиб келмайдими?\nИқтисодиёт вазирлиги бошқарма бошлиғи Феруз Раҳматовнинг айтишича, Ҳаракатлар стратегиясида Ўзбекистоннинг халқаро нуфузини ошириш, инвестиция муҳитини янада яхшилаш кўзда тутилган. Бугунги кунда асосий эътибор тўғридан-тўғри инвестицияларни жалб қилишга қаратилмоқда. Бу чет эл корхоналари ўз технологияси, замонавий иш услуби, экспорт бозорлари, янги иш ўринлари билан кириб келиши билан ҳам аҳамиятлидир. Ўзбекистон инвестиция сиёсатининг ўзига хослиги шундаки, юртимизда четдан қарз олиш бўйича консерватив ёндашилади. Бунда узоқ муддатли, камфоизли ва албатта, қайтариладиган, натижа берадиган ҳамда халқимиз манфаатларига хизмат қиладиган инвестициялар жалб этилади. Яъни бу соҳада ҳар томонлама пухта ўйланган қарорлар қабул қилинади.\nИжтимоий соҳани ривожлантиришнинг устувор йўналишларидаги вазифалар ижроси анжумандаги савол-жавобларнинг асосий қисмини ташкил қилди.\nҚайд этилганидек, бу йўналишда қишлоқ хўжалиги ва хизмат кўрсатиш соҳаларини ривожлантириш борасидаги ҳудудий дастурлар доирасида 2 минг 633 та инвестиция лойиҳаси амалга оширилиб, 18 мингга яқин янги иш ўринлари яратилди. -Тижорат банклари томонидан фуқароларнинг қишлоқ хўжалиги маҳсулотлари етиштириш, қорамол, қўй, эчки, қуён боқиш ва гўшт етиштириш, паррандачилик ҳамда асаларичиликни ривожлантириш, ихчам иссиқхоналар ташкил этиш, хизмат кўрсатиш ва сервис соҳасини янада такомиллаштириш, тадбиркор аёлларни молиявий қўллаб-қувватлаш мақсадида 2,5 трлн. сўмлик кредитлар ажратилди. Тегишли ҳужжатларга мувофиқ, 343 номдаги дори воситалари, 44 номдаги тиббий буюмлар чекланган нархларда сотувга чиқарилиши белгиланди. Аммо бу борада айрим муаммо ва камчиликлар борлиги ҳам кўрсатиб ўтилди.\nЖурналистларнинг рўйхатга киритилган айрим дори воситалари дорихоналардан топилмаётганига доир саволига соғлиқни сақлаш вазири ўринбосари Э. Боситхонова жавоб берар экан, ҳақиқатан ҳам, олиб борилган таҳлиллар аҳолини арзонлаштирилган дори-дармон воситалари билан таъминлаш бўйича ишларда мураккабликлар борлигини кўрсатди, деди. Унинг билдиришича, шу мақсадда тегишли ҳужжат тайёрланмоқда. Масала атрофлича ўрганиб чиқилгач, халқимиз манфаатларига ҳам, фармацевтика корхоналари манфаатларига ҳам жавоб берадиган ечимга келинади.\nХавфсизлик, миллатлараро тотувлик ва диний бағрикенгликни таъминлаш ҳамда чуқур ўйланган, ўзаро манфаатли ва амалий ташқи сиёсат соҳасидаги устувор йўналишларда белгиланган вазифалар ижроси сўзсиз таъминланаётгани кўрсатиб ўтилди. Жумладан, Ўзбекистоннинг хорижий шериклар билан 2017 йилдаги сиёсий-дипломатик соҳадаги ҳамкорлигини ривожлантиришга доир “йўл харитаси” лойиҳаси, дунёнинг 29 мамлакати билан 2017 йилдаги савдо-иқтисодий, инвестициявий, технологик ва молиявий-техник ҳамкорликни тубдан ривожлантириш ва кенгайтиришни таъминлашга доир “йўл хариталари”нинг лойиҳалари ишлаб чиқилди.\nБундан ташқари, “Ўзбекистон Республикаси дипломатик хизмати тўғрисида”ги қонуни лойиҳаси якунига етказилди. Консуллик устави ва “Ўзбекистон Республикасининг халқаро шартномалари тўғрисида”ги қонун лойиҳалари Ягона интерактив давлат хизматлари порталига жойлаштирилиб, умумхалқ муҳокамасига қўйилди.\nАнжуманда журналистлар, шунингдек, нақд пул муомаласи, банкоматлар, терминаллар билан таъминлаш, йўл ҳаракати хавфсизлиги, ички ишлар органлари тизимидаги ислоҳотлар, олий ўқув юртларига қабул квоталарини ошириш, олий таълимнинг турли шаклларини, шу жумладан, хусусий олий таълим истиқболлари ҳақидаги саволларига жавоб олдилар. Матбуот вакиллари ўз вақтида бажарилмаган бандлар ижросига ҳам эътибор қаратдилар.\nМазкур рукндаги бошқа мақолалар: « Аҳолига малакали тиббий хизмат кўрсатиш депутатлар муҳокамасида\t«Электрон парламент» тизими жорий этилади »


Қирғиз-қозоқ чегарасида юздан зиёд фура йиғилиб қолди\n19 май 2022, Тошкент вақти: 08:10\nҚирғиз-қозоқ чегарасидаги Ақ Тилек” ўтказиш масканида турган юк машиналари (архив сурати)\nҚирғизистоннинг Қозоғистон билан чегарасидаги “Ақ Тилек” ўтказиш масканида яна юк автомобилларининг турнақатор навбати ҳосил бўлди. 15 июлга қадар бу ерда Қирғизистонга тегишли юздан ортиқ фура тўпланди, дея маълум қилган Қирғизистон Давлат миллий хавфсизлик қўмитаси Чегара хизмати.\nАйтилишича, шундан 30-40 таси бўш қайтаётган контейнер ташувчи машиналар, аммо қолганларига халқ истеъмоли моллари ва озиқ-овқат юкланган.\nЧегара хизмати юк автомобиллари йиғилиб қолишини иқтисодий фаолиятнинг фаоллашуви ва юк оқимининг мавсумий ортиши билан изоҳлаган. Икки мамлакат чегарасидаги бошқа ўтказиш масканларида одамлар ва транспорт тўпланиши қайд этилмаган.\nБугунги кунда Қирғизистон ва Қозоғистон чегарасида еттита автомобилларни ўтказиш маскани ишлаб турибди, улардан “Ақ Жўл”, “Ақ Тилек”, “Чалдибар”, “Кен Булун”, “Тўқмоқ” — Чуй вилоятида, “Чўн Қапқа” — Талас вилоятида, “Қарқира” эса Иссиқкўл вилоятида жойлашган.\nЮк автомобиллари “Ақ Тилек”, “Чалдибар”, “Чўн Қапқа” ҳамда “Қарқира” ўтказиш масканлари орқали ўтиши мумкин. Бўш юк машиналари, шунингдек, “Кен Булун” маскани орқали Қирғизистондан Қозоғистонга чиқиши мумкин. Темир йўл таркиблари эса “Қаинди” ўтказиш маскани орқали ҳаракатланади.\nҚирғизистон ва Қозоғистон чегарасида қирғиз томонига тегишли юк машиналари тўпланиб қолиши тез-тез кузатилади, баъзан бир неча чақиримга чўзилган навбатлар юзага келиши мумкин. Ўтган йилларда чегара назоратининг кучайтирилиши бир неча бор икки мамлакат ўртасида можаро юзага келишига сабаб бўлган.\nЭкспертлар икки қўшни мамлакат ўзаро савдо уруши олиб бораётганини таъкидлайди. Можаро Жаҳон савдо ташкилотигача етиб борган.\nҚирғизистон ва Қозоғистон Евроосиё иқтисодий иттифоқига (ЕОИИ) аъзо бўлиб, ташкилот низомида барча аъзо мамлакатлар ҳудудида товарлар эркин ҳаракатланиши назарда тутилган. Бироқ амалда мамлакатлар ташкилотдаги ҳамкорларига нисбатан чеклов чораларини қўллашда давом этмоқда.


БМТ Бош Ассамблеясида энг узоқ нутқни ким сўзлагани маълум бўлди\n08:19 / 26.09.2017\nФаластин президенти Маҳмуд Аббос БМТ Бош Ассамблеясининг 72-сессияси умумсиёсий мунозарасида энг узоқ вақт давомида нутқ сўзлади. Фаластин раҳбари 43 дақиқа гапирган – АҚШ президенти Дональд Трампдан 2 дақиқага кўпроқ.\n"Энг узоқ вақт давом этган нутқ – 43 дақиқа бўлиб, у Фаластин Давлати президенти томонидан дебатларнинг иккинчи кунида сўзланди. Иккинчи ўринда – АҚШ президенти Дональд Трамп. У биринчи куни 41 дақиқа давомида нутқ сўзлади", - деган Бош Ассамблея раисининг матбуот котиби Бренден Варма журналистларга.\n19 сентябрь куни бошланган ва душанба куни якунига етган мунозараларда 196 нотиқ иштирок этди. Улар орасида БМТга аъзо давлатлар вакиллари ҳамда Ватикан, Фаластин ва Европа иттифоқидан кузатувчилар бор. Дебатларнинг сўнгги кунида 11 давлат вакиллари чиқиш қилди.\nБМТ котибияти форум иштирокчиларига ўз нутқини 15 дақиқа билан чеклашни тавсия этади. Нутқ сўзловчи қанча вақт давомида чиқиш қилаётганини билиши учун Бош Ассамблея залидаги трибуна махсус чироқ билан жиҳозланган. Вақт ҳали бор бўлса, трибунада яшил чироқ порлаб туради, сўнгги дақиқада эса сариқ ранг ёна бошлайди. Вақт ўз якунига етганида нутқ сўзловчи олдида қизил сигнал пайдо бўлади.\nЭнг қисқа баёнот эса Литва президенти Дали Грибаускайте томонидан қилинди. Унинг нутқи беш дақиқа давом этди ҳамда у икки дақиқадан кўпроқ вақт давомида Россиянинг тажовузкорлиги ҳақида гапирган.\nЭрон, КХДР, Сурия ва Венесуэла давлатлари вакиллари 20 дақиқадан сал узоқроқ нутқ сўзлашди. Россия ТИВ раҳбари Сергей Лавровнинг БМТдаги нутқи 19 дақиқа давом этди.\nЎзбекистон Президенти Шавкат Мирзиёев БМТ минбарида тахминан 18 дақиқа нутқ сўзлаган.\nЭслатиб ўтамиз, БМТ Бош Ассамблеясининг 72-сессияси доирасидаги умумсиёсий мунозаралар 25 сентябрь куни якунига етди.\nИсроил фаластинликларга Рамазонда Ал-Қудсга киришни тақиқлади\n08:22 / 23.05.2018\nБМТ Марказий Америка давлатларидан қочқинлар кўпаётганидан хавотир билдирди\n20:10 / 22.05.2018


Поп туманида қишлоқ ўғриси қўлга тушди\n17:54 / 03.07.2015\nНаманган вилояти Поп туманидаги четки қишлоқлардан бирида шу қишлоқнинг ўзидан чиққан ўғри қўлга тушди.\nТоғ ёнбағрида жойлашган ушбу қишлоқда сира ўғирлик содир бўлмаган эди. Бироқ барча яхши удумлар ҳам қачондир тугаш хусусиятига эга. Бу вазиятда 19 ёшли Тўлқин Холматов (исм-фамилияси ўзгартирилган) ушбу анъаналарга ғилоф иш тутди.\n“Ўз қўшниси Шавкат аканинг уйида ҳеч ким йўқлигидан фойдаланиб, айбланувчи қўшнисининг уйига боғ томондан ўғриликка тушиб, “Siemens” ноутбукини ўғирлаб, воқеа жойидан ғойиб бўлган”, деб айтмоқда Поп тумани Ички ишлар бошқармаси тергов бўлими терговчиси, милиция лейтенанти Тигран Тожибоев.\nЭртаси куни ўғри қўлга киритган ўлжасини уяли телефонга алмаштирмоқчи бўлиб, уни бир танишига таклиф қилган. Таниши ноутбукни бир кунга олиб, нимадир ишкал борлигини сезиб, уни қайтариб берган. Яна бир харидор ҳам шубҳаланиб, муаммодан нарироқ бўлиш учун ноутбукни олмаган. Шундан кейин Тўлқин ўлжани қуриб битказилмаган уйга яшириб қўйган.\nБироқ ноутбук эгаси милицияга мурожаат қилган ва тез орада жиноятчининг уйига милиция ходимлари ташриф буюришган. Ноутбук гувоҳлар кўз ўнгида беркитилган жойидан олинган.\n800 минг сўмга баҳоланган ишлатилган компьютер Тўлқин Холматовга қимматга тушди – унга Ўзбекистон Республикаси Жиноят кодексининг 169-моддаси 2-қисми (“Ўғрилик”) бўйича айблов қўйилди.


Вазндан қатъий назар UFC`нинг энг кучли жангчилари рейтингида пешқадам ўзгарди + Жадвал\n28 сен 11:46 Ko'rildi: 8 marta\nUFC промоушени томонидан вазн тоифасидан қатъий назар дунёнинг энг кучли жангчилари рейтинги эълон қилинди.\nЯнгиланган рейтингда пешқадам ўзгарганини кўриш мумкин. Ярим ўрта вазнда UFC чемпиони Камару Усман P4P рейтинги карвонбошисига айланди. Бунга оғир вазнда собиқ чемпион Жон Жонснинг яна бир бор полиция томонидан ҳибсга олингани сабаб бўлган.\nP4P рейтингида яна бир аҳамиятга молик ўзгариш бўлди. Ярим енгил вазнда амалдаги UFC чемпиони Александр Волкановски тўртинчи поғонадан учинчи ўринга кўтарилиб олди. Австралиялик чемпион якшанба тонгида Брайан Ортегани мағлубиятга учратган ҳолда камарини ҳимоя қилганди. Яна бир чемпион Исраэль Адесанья эса аксинча, учинчи ўриндан тўртинчи поғонага пастлади.\nЭслатиб ўтамиз, Камару Усман навбатдаги чемпионлик ҳимоя жангини 6 ноябрь куни Нью-Йоркда ўтказади. Нигериялик жангчининг UFC 268 турниридаги рақиби Колби Ковингтон бўлади. Усман Ковингтонга реванш олиш имкониятини тақдим этмоқда.


Болалар учун “гапирадиган” китоб чоп этилмоқда - Халқ сўзи\n12:51 17 Январь 2019 Жамият\nЎзбекистон Матбуот ва ахборот агентлиги тасарруфидаги “Ўқитувчи” нашриёт-матбаа ижодий уйи илк бор Монтессори тизимида болалар учун овозли (гапирувчи) китобча чоп этмоқда. Бу ҳақда Агентликнинг телеграммдаги https://t.me/uzapiofficial расмий каналида хабар берилди.\nМазкур китобча ёрдамида болалар рус алифбоси билан таништирилади. Махсус тугмалар босилганда ҳар бир ҳарфнинг овозли талаффузи янграйди ва болалар ўз талаффузини овозли намуна билан таққослаш имконига эга бўлади.\nҲар бир саҳифада алифбо ҳарфлари билан бошланадиган нарса-буюмларнинг расми ҳам акс этган. Болажонлар бу расмлар орқали нарса-буюмлар қандай номланишини эшитиб, ўрганиши мумкин. Қолаверса, китобчада ҳар бир ҳарф учун ўша ҳарф билан бошланувчи тўртлик шеърлар ҳам берилган бўлиб, уларни аудио шаклида ҳам тинглаш мумкин.\nБундан ташқари, болалар китобдаги ҳарфларнинг ёзма намуналарини маркер билан ёзишлари ва ўчиришлари мумкин. Бу эса китобдан қайта-қайта фойдаланиш имконини яратади.\nМактабгача таълим ёшидан бошлаб ёзув моторикасини, сўзлашув нутқини ривожлантириш билан шуғулланиш жуда муҳимдир. Болалар диққатини матнга жалб қилишда мазкур овозли “АБВГДЕйка” алифбо китоби катта ёрдам беради.\nбола у билан мустақил шуғуллана олади;\nу болага хоҳлаганча такрорлаш имконини беради;\nбола ўз шахсий ритми асосида ишлай олади.\nУшбу китобча мактабгача таълим муассасалари тарбиячилари ҳамда ота-оналарга бола тарбиясига кўмак берувчи яхши қўлланма бўлиши шубҳасиз.\n“Ўқитувчи” нашриёт-матбаа ижодий уйи 2019 йилда мазкур китобнинг ўзбек тилидаги “АЛИФБО”сини ҳамда саноқ сонлар ва ҳайвонлар ҳақидаги вариантини чоп этишни режалаштирган.


Архивы Психологик тест - Mulohaza.Uz\nВоскресенье , Июнь 25 2017\tБизга мақола ёзинг\nMulohaza.Uz Бош саҳифа\nБош саҳифа / Tag Archives: Психологик тест\nTag Archives: Психологик тест\tБармоқларингиз жойлашувига қараб феъл-атворингиз ҳақида билиб олинг\n3 недели\tПсихологик тестлар\nИнсоннинг ички дунёси унинг ташқи кўриниши билан чамбарчас боғлиқдир. Сергак инсон ўз суҳбатдошининг феъл-атвори ҳақида ҳаттоки, бармоқлар узунлигига қараб ҳам кўп нарсаларни билиб олиши мумкин. Характерингиздаги сирларни очишга ёрдам берувчи яна бир ташқи белги билан таништирамиз. Шунчаки қўлларингизга назар ташланг. Кўрсаткич бармоғингизни шакли сизга кўплаб қизиқарли маълумотларни сўзлаб бериши мумкин. …\nНумерология ва астрология ҳақидаги билимлардан фойдаланиб, севган инсонингиз билан қандай жуфтлик эканлигингизга ойдинлик киритиш мумкин. Бунинг учун иккингизнинг ҳам туғилган саналарингизни махсус усулда ҳисоблашнинг ўзи кифоя. Туғилган санасига кўра мослик даражаси Неча фоиз бир-бирингизга тўғри келасиз? Аввало, ўз туғилган санангизни бир қаторга ёзиб, ҳамма сонларни кетма-кет қўшиб чиқишингиз лозим. …\nЁққан гулни танлаган бўлсангиз, энди ўзингиз ҳақингизда билиб олинг\n1-гул. Назокатли аёллар тоифасига кириш билан бирга, эътиборни ўзингизга торта олувчилардансиз. Қаерда бўлишингиздан қатъи назар, доим эътиборни жалб эта оласиз ва муҳокама марказига ҳам айланасиз. Бу сизни ҳеч ташвишга солмайди. Атрофдагиларнинг танқидлари сизни қизиқтирмайди ва уларнинг сизга берган баҳоси ҳам муҳим аҳамиятга эга эмас. Бундайларга эркаклар жуда тез кўнгил қўяди …\nБурун кўриниши – феълингиздан сўзлайди\nБу сафар бурнингизнинг шаклига қараб, характерингиздаги айрим жиҳатларни аниқлаймиз. 1. Узун, бир текис бурун. Ён қаноти деярли текис, учи эса пастга қараган бўлади. Кўпинча узун бурунли инсонлар, жуда қизиқувчан, оптимист бўлишади. Улар ўзгаларга ёрдам беришга доим шайлар. Шунингдек узун бурунли инсонлар атрофидагиларда қизиқиш уйғотади. Улар ҳақида яна бир маълумот: ҳар …\nБолаларни ота-она тарбиялайди, ота-онани-чи? (Психологик тест)\n4 недели\tПсихологик тестлар\nБолалар тарбиясида ота-онанинг ўрни алоҳида аҳамиятга эга ҳисобланади. Улар боланинг бош “лойиҳачиси”, “ихтирочиси”, “қурувчиси” ҳисобланади. Шундай экан, шахсни вужудга келтиришдек масъулиятли ва мураккаб вазифани нечоғли муваффақиятли тарзда уддалаётганингизни билишингиз жуда муҳим. Берилган саволларга диққат қилиб кўринг-а. Уларга самимий жавоб топа оласизми? Бу тест сизнинг ота-она сифатида тасаввурингизни тўлдиришда, бола тарбияси …\nЮз шаклига қараб, қандай инсон эканлигингизни билиб олинг!\nЮзингиз овал шаклида бўлса, таъсирчан, ўз дунёқарашига эга, бағрикенг ва оптимистсиз. ҳар бир ишга мантиқан ёндошганингиз ва аниқ мақсад интилганингиз сабаб кареьра поғоналарида тез илдамлайсиз. Агар бирор иш режангиздагидек бўлмаса, жаҳл отига минманг. Атрофдагиларга ҳам имкон беришни ўрганинг. Айлана шаклдаги юз соҳиблари эса бироз жиззаки бўлсалар-да, аслида жуда ҳам кўнглиочиқ …\nЮз ранги барчасини ошкор қилади…\nҚадимги Шарқнинг барча табиблари (Ҳиндистон, Хитой, Ўрта Осиё) юзни ўқиш санъатини (физиогномика) пухта эгаллаганлар. Бу, айниқса, хасталикларни аниқлашда қўл келиб, касаллик бемор юз ранги ва суяк тузилишига қараб аниқланар эди. Юз ранги ҳар биримизда соғлиқ барометри ва ички руҳий туйғулар кўзгусидир. Масалан, буюк император Юлий Цезар саркардалар довюраклигини юз рангига …\nСуҳбатдошингиз юзининг пешона қисми унинг бутун ҳаёт йўлини акс эттиради\nСуҳбатдошингиз юзининг пешона қисми унинг бутун ҳаёт йўлини акс эттиради ва интеллектуал ҳамда маънавий-маданий, руҳий дунёқарашини белгилайди. Шунинг учун халқда «пешонанг ёруғ бўлсин», «пешонангдагини кўрасан» каби иборалар бежиз ишлатилмаган. Бу иборалар Хитой ҳамда Япон физиогномикаси билан Ўрта Осиё физиогномикаси ўзаро боғланиб кетганини кўрсатади. Хитойликлар таълимотига кўра, идеал пешона ялтираб туриши …\nАжинлар характердан сўзлайди\nЮздаги ажинларни таҳлил қилганда чуқурлиги ва узунлигига катта эътибор беришимиз керак. Ажин қанча чуқур бўлса, демак қандайдир ҳаётий воқеа чуқур таассурот қолдирганини англатади. Чап юзимиздаги ажинлар шахсий ҳаёт билан боғлиқ, деб ҳисобланади. Юзнинг ўнг тарафидаги ажинлар эса касб-ҳунар фаолиятига нисбат берилади. Пешона ранги ҳамда ундаги горизонтал чизиқлар тўғрисида юқорида айтиб …\nҲуснихатимиз биз ҳақимизда нима дейди?\n26.05.2017\tПсихологик тестлар\nБир парча қоғоздаги ёзув биз ҳақимизда нимани англатиши мумкин, деб ўйларсиз? Графология, яъни инсоннинг ҳуснихатига қараб унинг характерини билиш назарияси орқали қизиқарли маълумотларга эга бўлишингиз мумкин. Сўзлар орасида бўш катаклар кўп бўлса, ёзув соҳиб ёки соҳибаси ўзини ёлғиз ҳис қиляпти. Тартибсиз ёзувлар – турмушини назорат қила олмаслик. Катта ҳарфлар – …\nPage 1 of 3123\t»\tБизга мақола ёзинг\nМашҳурСўнггиИзоҳларБелги\t«Кўк кит» асосчисининг суд залида айтган гапи одамларнинг нафратини қўзғамоқда\n13.05.2017\t10,803 Тунги клубларда «маҳорат» кўрсатаётган қизлар…\n10.05.2017\t8,765 Туғилган кунингиз санаси қандай хосиятга эга эканини биласизми?\n10.05.2017\t5,947 Жан-Клод Ван Дамм ислом дини ҳақида нима деганини биласизми?!\n11.05.2017\t5,840 Дунё раҳбарларининг жозибадор рафиқалари (Фото)\n3 недели\t4,091 Бойиш учун нима қилиш керак?\n7 часов\tСаждагоҳимсиз, отам\n7 часов\tФонограмма аро қўйсам қада-а-м…\n7 часов\tЭшиклардан бирини танланг ва феъл-атворингиз ҳақида қанчалик тўғри маълумот беришини билиб олинг.\n22 часа\tЎшандан топиб бермасанглар, ўлиб қоламан…\n23 часа\tSirojiddin Fatkhuddinov: Qoyil zor Barakalla... Boss: Tugri xammamiz uzbekmiz qani endi uzbe qizlari... Абдухамид: Бу актрисала артисткалага лицензия беришда сал уйлаш кере жамиятни менталитетни... Шерзод: Жуда ҳам яхши шиор.... sardor: Ayni haqiqat... тест\nЯнгилик суратларда\tҲисоблагич\nТайёрлади: Фозилов Камрон | Мулоҳаза\t© Copyright 2017, Барча ҳуқуқлар ҳимояланган


Усмонийлар давлати: Шайх Бадриддин исёни\nBy Исмоил Муҳаммад Яъқуб on 10/19/2018 ТАРИХ УСМОНИЙЛАР\nСултон Муҳаммад Биринчи даврида содир бўлган Шайх Бадриддин исёни\nСултон Муҳаммад Биринчининг иниси, Йилдирим Боязиднинг ўғли Мусонинг қўшини сафида Бадриддин исмли бир дин олими бўлиб, у ўша даврларда усмонийлар давлатидаги энг юқори мансаблардан бири ҳисобланган қозиаскар (ҳарбий қози) лавозимида эди. Мусо унга ихлос қўйган ва ҳомийликка олган эди.\n“Шақоиқи нўъмония” китоби муаллифи ёзади: Шайх Бадриддин Маҳмуд ибн Исроил “Симавна қозисининг ўғли” деган ном билан машҳур бўлиб, Рум диёридаги (Туркиянинг Европа қисмидаги) Эдирна шаҳрига тобе қишлоқлардан бири бўлмиш Симавна қалъасида туғилган. Отаси шу қишлоқ қозиси бўлиб, ўша ердаги мусулмон аскарлар қўшинига амир ҳам эди. Мазкур қалъани унинг қўли остидаги қўшин фатҳ этган.\nШайх Бадриддин усмоний султонлардан Султон Ғози Худовандкор (Мурод Биринчи) халифалиги даврида туғилган. Илмни болалигида отасидан ўрганди. Қуръони каримни ёд олди, сўнг Шоҳидий номи билан машҳур мавло қўлида таҳсил олди. Сарф ва наҳв илмини мавлоно Юсуфда ўқиди, сўнг Миср диёрига кетиб, у ерда Саййид Шариф Журжоний билан бирга Қоҳирада мударрислик қилувчи мавлоно Муборакшоҳ Мантиқий қўлида дарс олди. Ундан кейин Муборакшоҳ билан бирга ҳаж сафарига борди. Маккада Шайх Зайлаъийда ўқиди, сўнг Қоҳирага қайтиб, Саййид Журжоний билан бирга Шайх Акмалиддин Бойбурийда таҳсил олди. Шайх Бадриддиннинг кўплаб шогирдлари бўлган. У Миср шоҳи Султон Барқуқнинг ўғли Султон Фаражнинг хос муаллими эди.\nСўнг Шайх Бадриддин илоҳий жазбага иштиёқи тушиб, ўша вақтда Мисрда яшаб турган Шайх Саид Ахлотийни ўзига пир тутди, унга мурид бўлди. Сўнг Шайх Ахлотий уни иршод вазифаси билан Табризга юборди. Айтишларича, Амир Темур Табризга келганида Бадриддинга беҳисоб бойликлар инъом этган экан. Шайх Бадриддин бу ердан Битлисга, ундан Мисрга сафар қилди. Кейин Ҳалабга, сўнг Қўнияга, сўнг Рум диёридаги Тибрет шаҳарларига борди. Сакиз оролининг насроний амири Шайх Бадриддинни ўз ҳузурига чорлагани ва унинг қўлида Исломни қабул қилгани айтилади.\nЭдирнада Усмон Ғози авлодларидан Мусо салтанатни қўлга киритгач, Шайх Бадриддинни қўшинига қози этиб тайинлади. Кейин ўзаро урушларда Султон Муҳаммад Чалабий иниси Мусони қатл қилди, шайхни эса оиласи билан бирга Изник шаҳрига сургунга юборди. Унга махсус маош тайинлаб, таълим-тарбия ишлари билан машғул бўлишига имкон яратиб берди.\nҲозирда Туркияга қарашли Изник шаҳрида Бадриддин Маҳмуд ибн Исроил ўзининг бузуқ эътиқоди ва мазҳабига даъват қила бошлади. У бойликлар ва дунё матоларидан фойдаланишда барчани тенг деб қарашга чақирар, дин ва ақидада мусулмон билан ғайридин ўртасини ажратмас эди, инсонлар қайси дин ва ақидада бўлишларидан қатъи назар бир-бирига биродар ва оға-инилардир, дерди. Унинг бу чақириғи айни масон яҳудийларнинг даъватларига мос тушарди. Жуда кўп жоҳил ва оқ-қорани ажратолмайдиган кишилар, шунингдек, тубан ғаразли кимсалар унга эргашдилар. Бадриддиннинг мазҳаби ва маслакига даъват қилувчилар чиқди. Унинг тарафдорлари ичида энг машҳур шахслардан бири Бўрклужа Мустафо, яна бири эса асли яҳудий бўлган Тўрлак Камол деган шахслар эди. Маълумки, пайғамбаримиз замонларидан то бугунги кунгача ҳам барча фитналар ортида яҳудийлар турибди.\nУшбу бузуқ маслакнинг иши ривож топди ва унинг тобелари кўпайгандан кўпайди. Султон Муҳаммад Чалабий унга қарши курашишга азм қилди ва Бадриддин билан жанг олиб бориш учун каттагина қўшин юборди. Аммо, халифа лашкарининг қўмондони Сисмон хоин Бўрклужа тарафидан ўлдирилди ва қўшини мағлуб бўлди. Султон бош вазир Боязид Пошо қўмондонлигида яна қўшин юборди. У Бўрклужага қарши урушиб, Қорабурну жангида уни мағлубиятга учратди, сўнг Бўрклужа Мустафо Қуръоннинг қуйидаги ҳукмига кўра жазога тортилди: “Аллоҳга қарши уруш қиладиган, адоватларини ошкор қилиб, Аллоҳ ва пайғамбарининг ҳукмларига тажовуз қиладиган ҳамда ер юзида одамларни ўлдириш, молларни талон–тарож қилиш билан бузғунчилик қилиб юрадиган кишиларнинг жазоси – қатл қилиниш ёки қатл билан бирга дорга осилиш ёки ўнг қўл ва чап оёғи кесилишидир. Ёки уларнинг жазоси – диёрларидан сургун қилиниш ёки шу диёрнинг қамоғида то тавбалари намоён бўлмагунича ҳибс қилинишдир. Аллоҳ таоло Ўзига қарши уруш қилган кимсаларга ҳозирлаган бу жазо улар учун бу дунёда хорликдир. Агар тавба қилмасалар, улар учун охиратда жуда қаттиқ азоб бор” (Моида сураси, 33).\n «Шақоиқи Нўъмония”, Сулаймония қўлёзмаси, 2076-рақами остида.\nAvvalgi maqolaЧақалоққа оид ҳукмлар (1)\nKeyingi maqola Халифасиз жума фарз эмасми? | Шайх Содиқ Самарқандий


Исроил Мадримов мексикалик боксчига қарши рингга кўтарилади\n11:57 03.10.2019 (Янгиланган 12:32 03.10.2019)\nҲозирда Мадримов Нью-Йоркда жангга қизғин ҳозирлик кўрмоқда. Куни кеча боксчи Нью-Йоркдаги марказий кўчаларнинг бирида очиқ машғулот ўтказди.\nТОШКЕНТ, 3 окт – Sputnik. Ўзбекистонлик профессионал боксчи Исроил Мадримов 5 октябрь куни “Мэдисон-сквер-гарден” аренасида навбатдаги жангини ўтказади.\nМиллий олимпия қўмитаси хабарига кўра, унга мексикалик боксчи Алехандро Баррера рақиблик қилади. Баррера шу пайтгача 34 бор рингга кўтарилган бўлиб, 29 жангда ғалаба қозонган ва 5 бор мағлубиятга учраган.\nИсроил Мадримов Нью-Йоркдаги марказий кўчаларнинг бирида очиқ машғулот ўтказди.\nУни томоша қилиш учун шаҳарда истиқомат қилаётган ҳамюртлари ва кўп сонли бокс мухлислари ташриф буюришди.\nБўлажак тўқнашув Тошкент вақти билан тахминан тонгги соат 06:00дан кейин бошланади. Мадримов ва Барреро ўртасидаги жангни “Спорт” телеканали орқали тўғридан тўғри томоша қилиш мумкин.


Чортоқ туманида 850 гектарга яқин фойданилмай келинган адирликларга сув келтирилмоқда – "Чортоқ ҳақиқати" газетаси\nЧортоқ туманида 850 гектарга яқин фойданилмай келинган адирликларга сув келтирилмоқда\nAprel 19, 2020 Chortoq Haqiqati\nМамлакатимизда озиқ-овқат хавфсизлигини таъминлаш устуворлик касб этган бугунги кунда, вилоятимизда фойдаланишдан чиқиб кетган дала майдонларини қайта ўзлаштириш, ирригация ишларини бажариш ва сувни тежовчи технологияларни жорий қилиш, кам сув талаб қиладиган экинлар экиш бўйича салмоқли ишлар олиб борилмоқда.\nБиргина Чортоқ туманида 850 гектарга яқин сув таъминоти билан боғлиқ муаммолар сабабли 25-30, баъзилари 40 йиллардан бери фойдаланишда бўлмаган адирликларга сув чиқариб, янги боғлар, сабзавот далалари барпо этилмоқда.\n“Айқирон миришкорлари” ММТП ҳудудидаги ана шундай майдонга сув қудуғи бурғуланиши натижасида 110 гектар адир ҳудуди қайта жонланмоқда. 50 гектар майдонга пахта экилиши белгиланган бўлса, 10 гектар лимонарий, 5 гектар тутзор ҳамда 45 гектар интенсив боғ барпо этилмоқда.\nНаманган давлат ўрмон хўжалиги ҳудудида эса вилоят ҳокимлиги ташаббуси билан насосли сув тармоғи трубалари қайта тикланиб, 350 гектар майдон қайта ўзлаштириладиган бўлди.\nФойлаланишга кираётган бу майдонларда ташкил этилаётган боғлар ва экин далалари, ёш ва ишга эҳтиёжи бўлган оилаларга бўлиб берилиши, туманда ишсизликни камайтириш билан бирга, аҳоли даромадларини ошириши ҳамда дастурхонлар тўкинлигини таъминлаши кўзда тутилмоқда.\n← “Walnuts of Chartak”: Чортоқ туманида 45 гектарлик интенсив ёнғоқзор барпо этилди\nХалқ депутатлари Чортоқ туман Кенгашининг учинчи сессияси ҳақида ахборот →


Халқнинг кўзи ва сўзи бўлайлик – Jurnalist\nХалқнинг кўзи ва сўзи бўлайлик\nR S2020-06-29T07:36:45+05:0029 Iyun, 2020|Умумий янгиликлар|\nҲаётимиз шиддат билан ўзгармоқда. Жумладан, матбуот соҳасида ҳам чуқур ислоҳотлар боряпти. Олдинги давр билан кейинги икки-уч йилдаги ўзгаришларда осмон билан ерча фарқ бор, десак, муболаға бўлмайди. Ҳозирги ошкоралик ва сўз эркинлиги шароити илгари бўлмаган.\nБугун Ўзбекистонда нодавлат, хусусий оммавий ахборот воситалари жадаллик билан тараққий этмоқда. Айниқса, интернет журналистикаси деб атаётганимиз электрон ОАВнинг қамрови кенгаймоқда. Ахборот бозорида рақобат муҳити пайдо бўлди.\nҲамма даврларда холислик ва ҳаққонийлик журналистиканинг олтин қоидаларидан бўлиб келган. Бу мезонларни унутган, унга амал қилмаган журналист ўқувчилар ишончини йўқотади. Ёлғон, олди-қочди, шов-шув хабарларга асосланган ОАВнинг умри қисқа бўлади.\nЎзбекистон Республикаси Президентининг касб байрами муносабати билан соҳа ходимларига йўллаган табригида журналистларнинг машаққатли ва шарафли меҳнати эътироф этилган ҳолда, улар ўз ишига янада масъулият билан ёндашишга даъват этилади.\nТан олишимиз керак, гоҳида бирон мавзуни ёритаётганида журналист ва блогерларнинг билим-малакаси етишмаслиги,шошқалоқлик, ҳиссиётга берилиш ҳолатлари кўзга ташланмоқда. Ўзбекистон учун типик бўлмаган айрим воқеа-ҳодисаларни бўрттириш, аҳолига нотўғри маълумотларни тақдим этиш, айниқса, ижтимоий тармоқларда кўп учраяпти. Бу олиб борилаётган катта ижобий ишларимизга соя соляпти.\nМен ишлаётган ЎзА расмий ахборот агентлиги ҳисоблансада, соҳада бораётган ўзгаришларнинг байроқдори бўлмоқда, дейишимиз мумкин.Биз ҳаммага, ҳар хил тоифа вакилларига минбар беряпмиз.\nБарча даврларда ҳам журналист халқнинг сўзи, кўзи, юраги бўлиб, келган. Биз одамларни ўйлантираётган муаммоларни, уларнинг дарду ташвишларини ҳукуматга етказиш билан бирга, Президент, давлатимиз олиб бораётган сиёсатни аҳолига тушунтиришимиз, қабул қилинаётган фармон ва қарорларнинг моҳиятини тарғиб-ташвиқ этишимиз зарур.\nМамлакатимиздаги барча ҳамкасбларимни касб байрамлари билан қутларканман, демоқчиманки, адолат ва халқчиллик ҳамиша шиоримиз бўлсин, ҳар гал қўлга қалам олаётганда хаёлимизда,юрагимизда Ватан турсин, шу меҳнаткаш ва камтарин халқимиз манфаатларидан келиб чиқиб ёзайлик.\n«Йилнинг энг фаол журналисти – 2020» танлови ғолиби.\nЎзбекистон Журналистлари ижодий уюшмаси томонидан 27 июнь – Матбуот ва оммавий ахборот воситалари ходимлари кунига бағишланган анъанавий «Йилнинг энг фаол журналисти» танловида Ўзбекистон Миллий ахборот агентлиги – «Сиёсат ва янгиликлар» таҳририяти бош муҳаррири ўринбосари, Абдужалол Тайпатов ижтимоий-иқтисодий ислоҳотларнинг мазмун-моҳияти ҳамда аҳоли маънавияти масалаларига бағишланган «Андишанинг оти нима ёхуд маънавият ҳақида айрим мулоҳазалар», «Мен англаган ҳақиқатлар» каби таҳлилий материаллари учун ғолиб деб эълон қилинди.\nАгентлик жамоаси номидан устоз журналист Абдужалол Тайпатовни табриклаймиз!


Расмий хабар: Одил Аҳмедов "Тяньцзинь Тэда" футболчисига айланди - Zamin.uz\nРасмий хабар: Одил Аҳмедов "Тяньцзинь Тэда" футболчисига айланди\n"Тяньцзинь Тэда" бугун Одил Аҳмедовнинг трансферини эълон қилди.\n- Бу клуб айни дамда Хитой Суперлигасидаги 10та ўйинда атиги 1 очко (!) жамғарган ҳолда сўнгги ўринни банд этиб турибди. Жамоа бу давр мобайнида 7та гол уриб, ўз дарвозасидан 25та тўп олиб чиққан.\n- Бунга қадар ушбу жамоада ўзбекистонлик ўйинчилардан Зайниддин Тожиев, Фарҳод Тожиев ва Александр Клецков ўйнаган.\n- Германиялик таниқли мутахассис Ули Штилике (мухлисларга Жанубий Корея термасидаги фаолияти орқали кўпроқ таниш) бу жамоага 2017 йилнинг 11 сентябрида келган эди. Аммо, салбий натижалар туфайли бундан бироз олдинроқ, аниқроғи шу йилнинг 19 августида истеъфога чиқарилган.\n- Ушбу клуб XXI асрда фақатгина битта соврин ютган холос: 2011 йил - Хитой Кубоги.\n- "TEDA Holding"га тегишли ушбу клуб уй ўйинларини 37,450 мухлис сиғимига эга стадион (TEDA Football Stadium)да ўтказади.\n- Клуб 3 мавсум ОЧЛда ўйнаган - 2009, 2011 ва 2012. "Теда" 2012 йил гуруҳдан 2-ўринни олиб чиққан, аммо плей-оффдаги илк ўйинда "Чонбук"га имкониятни бой берган.\n- Жамоада 4 нафар легионер ҳаракат қилади. Булар:\nФранк Ачимпонг - 26 ёшли ушбу футболчи Бельгиянинг "Андерлехт" клубида 2013-2017 йиллар давомида 100дан ортиқ ўйинларда майдонга тушган, шундан сўнг Хитой клубига ўтган. Бельгияга қадар эса "Кинг Файсал Бэйбс", "Берекум Челси" (иккиси ҳам Гана жамоалари) ва "Бурирам Юнайтед"да ўйнаган. 2012 йилдан бери Гана терма жамоаси шарафини ҳимоя қилади.\nСандро Лима - бунга қадар Бразилия ва Португалия клубларида ўйнаган Лима 2020 йилда ушбу клуб футболчисига айланган.\nЖонатан - 30 ёшли страйкер 2018 йилда ушбу клубга келган. 2016-2017 йилларда ижара асосида "Сувон Самсунг" ("Спорт Ресифе"дан)да ҳаракат қилган ўйинчини хитойликлар харид қилишга қарор қилишган.\nФеликс Бастианс - "Тэда"да 2018 йилдан бери ҳаракат қиладиган ушбу ҳужумкор футболчи Европадан Осиёга келган. "Ноттингем Форест" тарбияланувчиси фаолиятини бунга қадар асосан Англия ва Германияда ўтказган. “Замин” янгиликларини “Telegram”да кузатиб боринг\n10-09-2020, 00:23, Спорт\nЎзбекистон миллий терма жамоаси сардори Одил Аҳмедов бошқа клубга ўтди\n10-09-2020, 00:05, Спорт\n31-08-2020, 20:23, Спорт\nРоссиялик мутахассис «Андижон» клуби бош мураббийи этиб тайинланди\n11-05-2020, 14:12, Спорт\nОдил Аҳмедовнинг клуби бугун шов-шувли трансферни эълон қилади\n6-07-2019, 18:20, Спорт


Миллиардерларнинг узоқ йўли: жаҳоннинг энг йирик бизнесменлари карьераси нимадан бошланган?\n09:35 / 25.09.2017\nСавдо соҳасида ишлаш инсоннинг ишбилармонлик сифатларини юксалтиради ва Forbes журнали рўйхатига тушишда ёрдам беради, деб ҳисоблашмоқда экспертлар.\nForbes маълумотларига кўра, жаҳоннинг энг бой 100 нафар инсони 2,3 триллион доллар миқдоридаги пулга эгалик қилишади, яъни, бу — дунёдаги жамики бойликнинг 1–1,3 фоизи демакдир. Британиянинг Aaron Wallis рекрутинг компанияси бўлажак миллиардерлар ким бўлиб ишлашганини ўрганиб чиқди. Уларнинг тадқиқоти натижаларига кўра, сайёрамизнинг 100 нафар энг бой одамидан 30 нафари оилавий компанияларда иш бошлашган ва бизнес уларга мерос сифатида қолдирилган, 17 фоизи ўз бизнесини бошлаган бўлса, 53 фоиз инсон ёлланиб ишлаган.\nБизнесменлар ким бўлиб ишлаганини таҳлил этиб, экспертлар уларнинг аксарияти сотувчи сифатида иш бошлашгани тўғрисида хулосага келишган. 53 миллиардердан 10 нафари ўзларига тегишли бўлмаган компанияда ўз карьерасини бошлашган ва савдо билан шуғулланишган. Масалан, Уоррен Баффет 10 ёшлигида бобосининг дўконидан «Кока-Кола» ва сақич сотиб олиб, ўзининг ўртоқларига қимматроққа пуллаган. Aaron Wallis маълумотларига кўра, яна тўққиз нафар ишбилармон ўз йўлини биржа трейдери позициясидан бошлашган, яна беш нафари дастурий таъминот ишлаб чиқувчи, шунчаси инженер, тўрт нафари эса таҳлилчи бўлган.\nТадқиқотчиларнинг қайд этишларича, ўз карьерасини савдода бошлаганларнинг муваффақияти кўпроқ улар ёшлигидан битим нималигини англаб етгани билан тушунтирилади. Бу брокер бўлиб бойлик орттиришидан аввал ўйинчоқлар ва совғалар дўконида ишлаган Жорж Соросга (25,2 млрд. доллар билан Forbes глобал рейтингида 29-ўринда) ҳам тегишли. Худди шу жиҳат Dell компьютер компаниясига асос солишидан аввал газетанинг реклама бўлимида «совуқ» қўнғироқларга жавоб берувчи бўлиб ишлаган Майкл Деллда (24 млрд. доллар билан Forbes глобал рейтингида 38-ўринда) ҳам бўлган.\nТадқиқотчилар Forbes рўйхатига тушиш ва олий маълумотга эга бўлиш орасида боғлиқлик бор-йўқлигига ҳам эътибор қаратишган. Уларнинг маълумотига кўра, бу икки омил ўртасида муҳим боғлиқлик мавжуд: миллиардерларнинг 3/4 қисми (100 дан 75 нафари) олий маълумотга эга бўлишган. Уларнинг 22 нафари инженерликка, 16 нафари бизнес таълимотга, 11 нафари — иқтисодиёт соҳасида, олти нафари — юриспруденцияда ўқишган (масалан, улардан бири Facebook асосчиси Марк Цукерберг бўлиб, у Forbes глобал рейтингида 5-ўринни эгаллаб турган бир пайтда — 2017 йилнинг майида Ҳарвард университетининг докторлик фахрий унвонини қўлга киритган).\nУмуман олганда, экспертлар олий маълумот олган кишилар бойиш учун кўпроқ имкониятга эга деб ҳисоблашмоқда. Технологиялар орқасидан пул ишлаб топган тадбиркорларнинг кўпчилиги техник маълумотга эга бўлишган, бунга мисол қилиб Amazon эгаси Жефф Безос (72,8 млрд. доллар билан Forbes глобал рейтингида 3-ўринда) ёки Google ҳаммуассиси Ларри Пейж (40,7 млрд. доллар билан Forbes глобал рейтингида 12-ўринда) ни келтириш мумкин.


Ерни лазерли қурилма ёрдамида текислашнинг нима афзалликлари бор? - Халқ сўзи\nЕрни лазерли қурилма ёрдамида текислашнинг нима афзалликлари бор?\n15:00 25 Октябр 2018 Жамият\nҚибрай туманидаги ички суғориш тармоғи ҳисобланган Жумбағиш ариғига ўзгармас ўзанли гидропост қурилди. Бу билан мазкур манбадан экин суғорадиган олти фермер хўжалиги учун сув сарфини ўлчаш имконияти яратилди. Аниқроғи, гидропост воситасида сув бошқарилади, далага керакли миқдордагиси очилади. Пировард натижада эса исрофгарчиликларнинг олди олинади. Бу эса иқтисодий самара деганидир.\nҚибрай туманидаги бир гуруҳ фермерлар учун ташкил этилган амалий тренингда мазкур фикрлар аниқ ҳисоб-китоблар ёрдамида кўрсатиб берилди. Иншоотни тадбир ташкилотчиси ҳисобланган Швейцария тараққиёт ва ҳамкорлик агентлиги томонидан молиялаштирилаётган Ўзбекистонда сув ресурсларини бошқариш миллий лойиҳаси бунёд этди. Лойиҳалаштириш жараёнида суғориладиган майдон ҳажми, керак бўладиган сув сарфи ариқнинг лойқаланиш меъёрлари каби омиллар инобатга олинди.\n“Энг муҳими эса, мазкур иншоот сув истеъмолчилари ўртасидаги ўзаро тушунмовчиликларга барҳам беради. Энди эҳтиёжга яраша сув белгиланган жадвал асосида навбатма-навбат олинадиган бўлди, – дейди қувониб Қибрай туманидаги “Арғин саховати” фермер хўжалиги раҳбари Нодирбек Ёқубов.\nФермернинг қувончи бежиз эмас. Чунки, тадбир ташкилотчиси Ўзбекистонда сув ресурсларини бошқариш бўйича жаҳондаги илғор тажрибаларни, илм-фан ютуқларини, янги технологияларни инновацион ғояларни амалиётга жорий этиш бўйича кенг кўламли ишларни бажармоқда. Шу мақсадда республика бўйича жами 14 та фермерлар дала мактаблари ташкил этилди. Уларнинг иккитаси пойтахт вилоятида фаолият кўрсатмоқда.\nМактабнинг навбатдаги машғулотида ўзгармас ўзанли гидропост тақдимоти билан бир қаторда лазерли қурилма ёрдамида экин майдонларини текислаш жараёни ҳам кўрсатилди. “Арғин саховати” фермер хўжалиги тасарруфидаги 3,5 гектар майдон махсус техника ёрдамида янгича усулда текисланди. Бунда майдоннинг нишабига, сув йўлларига алоҳида эътибор қаратилди.\n“Лазерли қурилма ёрдамида ер текислаш фермер ишини сезиларли даражада енгиллаштиради. Бундай майдонларда суғориладиган сув сарфи 25 фоизгача иқтисод қилинади, тупроқнинг шўрланиши камаяди. Суғориш вақти ва ишчи кучи тежалади”, – дейди лойиҳа координатори Биродар Бурхонжонов.\nБу ҳали ҳаммаси эмас. Янги усулда текисланган майдонда уруғ бир маромда униб чиқади. Ер бир текисда намланади. Натижада ҳосилдорлик гектарига 4-7 центнерга ошади. Буларнинг барчаси эса қўшимча даромад манбаидир.\nЭътиборлиси шундаки, ана шундай ақлли техникалар Чирчиқ шаҳридаги “Чирчиқмашагро” МЧЖ шаклидаги қўшма корхонада ишлаб чиқарилмоқда.\n“Халқ сўзи” мухбири,


Зумрад осмон. Иван Бунин\nHome icon Бош саҳифа»Жаҳон адабиёти»Зумрад осмон. Иван Бунин\nТунги кўкимтир, зим-зиё осмонда оқиш булутлар сузиб борарди. Тўлин ой атрофини ҳам кўкимтир булутлар ўраб олган. Киши тикилиб қараса, гўё булутлар эмас, балки тўлин ой сузаётганга ўхшарди, атрофидаги юлдузлар бамисоли сочиб юборилган бир ҳовуч жавоҳирдай кўринарди: тўлин ой аста-секин чексиз само узра юксалиб борар ва ўзи билан бирга юлдузларни ҳам ортидан эргаштириб кетаётгандек эди.\nОчиқ дераза рахида бошини ортига ташлаганча осмонга тикилиб ўтирган қиз ўзини самодаги ажиб товланишлардан боши бироз айлангандек ҳис этди. Қизнинг ёнида йигит турарди.\n— Бу қандай ранг экан-а, ҳеч ажратолмаяпман! Толя, сиз ажрата оласизми?\n— Киса, ниманинг рангини?\n— Сизга неча маротаба айтишим керак, исмимни бундай атаманг деб...\n— Узр-р, Ксеня Андреевна.\n— Мен булутлар ортида қолган осмоннинг рангини айтаяпман! Ҳайратомуз ранг-а! Ҳам қўрқасан, ҳам ҳайратга тушасан киши. Ҳақиқатан ҳам бу самовий, ерда бунақаси учрамайди. Зумрадга ўхшайди.\n— Осмонда кўринаяптими, демак, у самовий. Қизиқ, нима учун у зумрад бўларкан — Зумраднинг ўзи нима — Ранглар қоришмасими — Мен уни ҳеч кўрмаганман. Бу сўз шунчаки ёқиб қолган, холос.\n— Ҳа. Эҳтимол, бу зумрад эмасдир, балки шунга ўхшаш нарсадир... бунақаси, очиғини айтсам, фақат жаннатда учраса керак. Бу ажойиботни кўриб туриб, жаннат, фаришталар, Арши аъло борлигига қандай ишонмаслик мумкин?..\n— Самбит дарахтида сап-сариқ ноклар..\n— Толя, сиз жудаям айниб кетгансиз, Марья Сергеевна, эси паст қиз ҳар қандай ёш йигитдан афзалроқ, деб ҳақ гапни айтган экан.\n— Киса, у жуда тўғри айтибди.\nҚиз эгнига олачипор гулли чит кўйлак кийиб олганди, оёғида эса арзон пойабзал. Унинг болдири ва тиззалари тўла, сочлари калта қилиб қирқилган, бошини кўрганни ром этадиган бир нозик тарзда хиёл ортига ташлаганди... Йигит бир қўлини қизнинг тиззасига қўйиб, иккинчи қўли билан унинг елкасидан қучди ва лабидан бўса олди. Қиз ўзини унинг оғушидан аста бўшатди-да, қўлини тиззасидан олиб қўйди.\n— Тинчликми, хафа бўлдингми?\nҚиз бошини дераза кесакисига тиради, шунда йигит қизнинг лабини тишлаганча йиғлаворай деб турганини кўрди.\n— Сенга нима бўлди?\n— Эй, ўз ҳолимга қўйинг...\n— Айт, нима бўлди ўзи?\nҚиз шивирлаб деди:\n— Ҳеч нарса...\nУ дераза рахидан сакраб тушди-да, югуриб кетди.\nЙигит елка қисиб қўяркан:\n— Жинни бўлганми у! — деб қўйди.\n1940 йил, 3 октябрь


Келажак тадбиркорлари учун университет\n2020-04-26 21:00 Maqolalar\nХабарингиз бор, яқинда ТЕАМ университетига олий таълим муассасаси унвони берилди (Вазирлар Маҳкамасининг 18-апрелдаги 241-сонли қарори, ҳужжат билан қуйидаги манзилда танишиш мумкин: https://lex.uz/ru/pdfs/4793534).\nБу, албатта, биз учун катта хурсандчиликдир. Жамоамиз, хусусан ҳамкорларимизни барчангиз танийсиз. Улар: Зафар ака Ҳошимов, 30 йилдан узоқ тадбиркорлик тажрибасига эга бўлган акамиз, дўстимизлар. Энди бўлса шеригимиз ҳисобланадилар.\n22 йиллик қадрдон дўстим - Музаффар Касимов, у бир тарафдан “HM Partner’s”даги асосий шеригим.\nУлардан ташқари Тимур Абдуқаюмов ва Валентина Прокофьевалар. Улар “Батискаф Консалтинг” бошкарувчи рахбарлари, мана бир неча йиллардан буён ушбу лойиҳага лойиҳа бошқарувчиси сифатида ўзларининг муносиб ҳиссаларини қўшишмоқда. Энди бўлса ТЕАМ Университетининг таъсисчиси нуфузига сазовор бўлишди.\nБошқа тарафдан эса лойиҳамизнинг илмий йўналиши бўйича ўзининг беқиёс олимлик салоҳияти, тажрибаси билан ўзининг қимматли маслаҳатларини аямаган муҳтарам олим Алан Франс лойиҳамиз раҳбаридир.\nАлан Франс - Буюк Британия фуқароси, Ўзбекистонда деярли 18 йилдан бери яшаб, ишлаб келмоқда, Вестминстер Университетининг биринчи проректори, Британия империяси ордени соҳиби ҳамда ажойиб, самимий инсон. У энди ТЕАМ университети Васийлик Кенгашининг раиси ҳамдир.\nБизлар билан елкадош бўлган яна бир маслакдошимиз Алишер ака Ҳасановдир. Улар анча йиллар мобайнида Вестминстер университетида Молия бўйича проректор лавозимида фаолият олиб борганлар. Алишер ака кейинчалик нуфузли халкаро аудиторлик компаниясида ҳам ишлаган. Ҳозир бўлса, ТЕАМ университетимизнинг ректор лавозимига тайинландилар.\nВазиятни қарангки, лойиҳамиз тадбиркорлик ғоясини амалга оширишнинг яққол кўзгуси бўлди. Дастлаб янги ғоя тадбиркорнинг хаёлига ўрнашади, у ғояни амалга ошириш чора-тадбирларини излай бошлайди, ғоясидан улкан завқ олиб руҳланади, илҳомланади ҳамда ўзининг жамоадошлари ва фикрдошларини излай бошлайди. Ғоя муаллифи унинг муваффақиятли амалга ошишига ишонади ҳамда атрофидагиларни ҳам ишонтиради. Навбатдаги босқичда эса зарур бўлган рухсатномалар олинади.\nБосиб ўтиладиган йўл қанчалик машаққатли бўлмасин, бошга тушадиган синовлар оптимизм, қатъиятли ирода билан дадил қабул қилинади. Натижада эса билдирилган барча фикр ҳамда мулоҳазалар, албатта лойиҳа фойдасига хизмат қилади.\nЎзбекистонда илк бор Тадбиркорлик бўйича хусусий университетига асос солиниши, дарҳақиқат ажойиб эмасми?!..\nДарвоқе, бир нечта одамдан эшитгандим, 80-йилларнинг охирида Ўзбекистонда шундай ташаббуслар амалга оширилган экан. Кейинчалик 90- йилларнинг бошида ҳам ҳатто баъзи ОТМ таъсис килинган экан, аммо афсуслар бўлсинки, улар кейинчалик турли сабабларга кўра ёпилиб кетган. Тўғри, мустақиллик давримиз осон кечмади. Бу бор гап. Таълим сохасида ютуқлар билан бирга камчиликлар ҳам бўлганлигидан юз ўгириб бўлмайди, бу ҳам факт.\nУзоқка бориб нима қиламиз, ўзим ҳам абитуриент бўлганман, университетга кириш қийинчиликлари бошимдан ўтган. Яхшиямки, ота-онамиз, узоқни кўрган, ҳаёт қийинчиликларини бошидан ўтказган, бироқ шуларга қарамай илмнинг қадр-қимматига жиддий аҳамият берган инсонлар эмасми, олийгоҳга киришимдан бир йил аввал математика, инглиз тили каби бошқа фанлар билан жиддий шуғулланишимга алоҳида эътибор қаратиб фанлар бўйича билимимни оширишга нисбатан барча диққат-эътиборимни жалб қилинишига анча илгари эътибор қаратишган.\n11-синфда ўқиб юрган даврларим қўшимча машғулотларга мунтазам қатнаш, фанлардан бўладиган оқшом дарслари билан ўтгани ҳамон эсимда. Ўша пайтлар мен Тошкент Давлат иқтисодиёт университети қошидаги академик лицейда аълочи бўлиб ўқирдим. Хаёлимда фақат “НАРХОЗ”га кирсам ҳам катта гап” деган фикр айланарди. Халқ орасида ўша пайт НАРХОЗга таниш-билишсиз кириш амри-мақол деган гап айланарди.\nМенинг омадли жиҳатим, адамлар - “Ўғлим, Дипломатия университети очилибди. Омадингни ўша ерга кириб синаб кўрмайсанми?” – деб тўғри йўналиш берганларидадир. Ҳозир менинг бош маслаҳатгўйим отам саксон ёшдалар. Илоҳим, умрлари узоқ бўлсин!\nБир-икки ой олдин ота-ўғил ўртасида қизиқ бир суҳбат бўлди. Профилактик назоратдан ўтиш учун шифокор ҳузурига бордик. Бир соатлар чамаси шифокорни кутиб қолиш арафасида анча мириқиб суҳбатлашиб ўтирдик. Таъкидлаб ўтишим керакки, адамлар зиёлинамо фикр алмашиш доирасидаги муҳокама жараёнини яхши кўрадилар. Хулласи калом, муҳокама мавзуимиз доирасида Трампни ҳам, Путинни ҳам, жаҳон иқтисодий инқирозини ҳам гаплашдик, биз муҳокама қилмаган мавзу қолмади.\nАдамларнинг шундай одатлари бор: бир гапга тушиб кетсалар, айниқса набиралари даврасида дунёда нечта мамлакат бор, тарихдаги энг машҳур президентлар, Иккинчи Жаҳон урушининг асоратлари, сиёсат, иқтисодиёт борасидаги деярли барча мавзуларда эринмайгина суҳбат қурадилар.\nҲалиги ота-бола ўртасидаги суҳбатимизга қайтсак, гапга шунчалик берилиб қизғин муҳокама қилдикки, адамларнинг озгина жаҳллари чиққандек бўлди:\n- Ўғлим, шу ман билан “спорлашаверасанми”?!... Хўп, дейишниям билмайсан-а? Отангман, ахир – дедилар ҳазилнамо.\n- Ада, ахир ўзингиз “Дипломатияга ўқишга кир” деб кўндиргансиз. Кўриб турганингиздек, буларнинг барчаси ҳафталик дебатлар, сиёсат, иқтисодиёт, халқаро муносабатлар бўйича қилинган баҳс-мунозараларнинг асорати. Шундай эмасми? Мана ўзингиз етиштирган меванинг ҳосилини ўзингиз олаяпсиз, - дедим кулимсираб.\n- Ҳа, ўшанда тинчгина “Сельхоз”га ўқишга топширгин, деб маслаҳат берсам бўларкан-а... Ман билан баҳслашмай, тинчгина жииим ўтирардинг. Ҳеч бўлмаса, картошка, пиёз қандай етиштирилиши кераклиги ҳақида сипогина бўлиб гапириб берардинг, - дедилар ёлғондан “ачинган бўлиб”.\nҲаҳолаб нақд 15 дақиқа тинмай биргаликда кулибмиз ўзиям... Хонага кириб қолган шифокор бизни кўриб лол-у ҳайрон...\nМана шундай гаплар.\nАйтгандек, агар қарши бўлмасангиз, кейинги мавзуларимизда таълим мавзуси бўйича фикр юритамиз...\nНавбатдаги хабаримиз эса Тадбиркорлик университети нималиги хусусида бўлади.


BBC Uzbek - O'zbekiston - Ўзбекистон ҳукумати TeliaSonera ишини 'четдан кузатмоқда'\nСўнгги янгиланиш 21 сентябр 2012 - 11:56 GMT\nШвеция ҳукуматига кўра, TeliaSonera сўнгги иддаолардан кейин ўзининг обрўсини қайта тиклаши керак.\nШвеция ҳукумати Ўзбекистондаги лицензияси учун Президент Каримов оиласига яқин шахсларга пора бергани иддао қилинган Швеция ва Финландиянинг йирик телекоммуникация тармоғи TeliaSonera ни танқид қилган.\nҲукумат вазири Питер Норманга кўра, TeliaSonera сўнгги воқеалардан кейин ўзининг обрўсини қайта тиклаши керак.\nШвециянинг Жамоатчилик телевидениеси чоршанба куни намойиш этган филмда ҳиссаларининг учдан бир қисми швед ҳукуматига тегишли TeliaSonera ширкати Ўзбекистондаги тузумга пора берганликда айбланган.\nTeliaSonera бу иддаоларни рад этган ва Ўзбекистондаги маҳаллий қонунчиликка биноан иш юритганини таъкидлаган.\nАйни пайтда ўзбек расмийлари швед матбуотидаги иддаолар ва Швейцарияда аввалроқ бошланган жиноий текширувлар борасида сукут сақлашмоқда.\n"Гулнора Каримова ҳукуматда ҳеч қандай лавозимни эгалламайди. Унинг Тeliosonera билан боғлиқ қарор қабул қилиш ваколати йўқ"\nСергей Ежков, журналист\nҲукумат доираларида ўз манбаъларига эга Узметроном.ком веб саҳифаси Бош муҳаррири Сергей Ежковнинг айтишича, Ўзбекистон ҳукумати ҳам, Гулнора Каримова ҳам ҳозирча жараённи четдан кузатиб туришибди.\n"Ўзбекистон расмийлари томонидан ҳеч қандай муносабат билдирилганича йўқ. Чунки бу ердагилар мамлакат ташқарисида намойиш этилган қандайдир филмга муносабат билдириб ўрганишмаган. Бу биринчидан. Иккинчидан, ушбу иш бўйича ўзбек томонига ҳеч ким расмий маълумотлар ва расмий сўров билан мурожаат қилмаган. Филмнинг ўзига келсак, ҳа, журналистлар тадқиқот олиб боришган, аммо журналистик тадқиқотнинг ўзи хали расмий муносабат билдириш учун етарли эмас", - дейди Сергей Ежков.\nУнга кўра, ҳозирда бутун эътиборнинг Гулнора Каримовага қаратилгани "ҳуқуқий нуқтаи назардан" тўғри эмас.\n"Гулнора Каримова ҳукуматда ҳеч қандай расмий лавозимни эгалламайди. Унинг Тeliosonera ёки бошқа ширкатлар билан боғлиқ қарорни қабул қилиш ваколати йўқ. Ўша пайтда бу каби ваколатларга эга расмийлар бўлишган", - дейди журналист.\nАввалроқ жаноб Ежков ўз нашрида TeliaSonera билан боғлиқ ишда Гулнора Каримова эмас, балки яқинда лавозимидан четлатилган Бош вазир ўринбосари Абдулла Ориповнинг қўли бўлиши мумкин, деган фаразни илгари сурган эди.\n"Абдулла Орипов Бош вазир ўринбосари лавозимида иқтисоднинг айнан шу соҳасига жавоб берган. Шунинг учун бу ерда расмий ваколати бўлган Бош вазир ўринбосарини четлаб ўтиб бўлмайди", - дейди Сергей Ежков.\nУ швейцариялик прокурорларда Гулнора Каримовага саволлар пайдо бўлса, улар ўзбек томонининг ҳамкорлигига умид қилишлари мумкин, деб ишонади.\n"Менимча, улар ҳар-хил гап-сўзлар, фаразу тахминларнинг урчиб кетмаслигидан манфаатдорлар", - дейди журналист.\nЖаноб Ежковга кўра, Швеция ва Швейцариядаги текширувлар Гулнора Каримова ҳамда Президент Каримов оиласининг обрўсига қанчалик путур етказиши мумкинлиги ҳақида гапиришга хали эрта.\n"Ҳамма нарса текширувнинг натижасига боғлиқ",- дейди Узметроном. ком бош муҳаррири.\nБи-би-сининг бу борада Ўзбекистон Бош Прокуратурасига қилган мурожаати ҳозирча жавобсиз қолмоқда.


Ўзбекистон Республикаси Адлия вазирлиги - АДЛИЯ ВАЗИРЛИГИ: САМАРАЛИ, ТЕЖАМКОР ВА ЗАМОНАВИЙ ЯНГИ АМАЛИЁТ\n02:20:56 (GMT +5), Шб, 8 Мая 2021\nТурли вазирлик ва идораларда бўлгани каби, Адлия вазирлиги томонидан ҳам адлия органлари ва муассасаларида 2-3 йилда бир маротаба комплекс текширишлар амалга оширилади\nТурли вазирлик ва идораларда бўлгани каби, Адлия вазирлиги томонидан ҳам адлия органлари ва муассасаларида 2-3 йилда бир маротаба комплекс текширишлар амалга оширилади, тизим ташкилотлари иш фаолияти ўрганилиб, таҳлил қилинади ҳамда унинг натижаси муҳокама қилиниб, келгусидаги иш фаолиятни самарали ташкил қилиш мақсадида чора-тадбирлар ишлаб чиқилади.\nАдлия вазирлиги томонидан доимий равишда иш фаолиятни самарали ва тежамкор усулда ташкил қилишнинг замонавий ва янги методлари қўллаб келинмоқда.\nУшбу анъанани давоми сифатида пандемия шароитидаги ижобий тажрибадан самарали фойдаланган ҳолда Жиззах вилоят адлия бошқармаси ва унинг тизимида ўтказилган текширишлар биринчи маротаба янгича ёндашиш асосида масофадан туриб онлайн амалга оширилди.\nтекширишларда шаффофлик ва ҳолисликни таъминлаш,\nкоррупциявий хавфларни камайтириш,\nсафар харажатлари учун бюджет маблағларини иқтисод қилиш;\nортиқча оворагарчиликларни олдини олиш мақсад қилиб олинди.\nТекшириш якунлари 2021 йил 12 апрель куни онлайн тарзда ўтказилган Жиззах вилоят адлия бошқармаси ҳайъат йиғилишида муҳокама қилинди. Мазкур ҳайъат йиғилишида вазирлик раҳбарияти, текшириш бўйича ишчи гуруҳ вакиллари, вилоят адлия бошқармаси ва унинг туман (шаҳар) адлия бўлимлари, Давлат нотариал идоралари ходимлари иштирок этди.\nҲайъат йиғилиши якунлари бўйича 9 нафар ходим интизомий жавобгарликка тортилди.\nШу билан бирга, текшириш якунлари бўйича аниқланган камчиликларни бартараф қилиш ва уларни такрорланмаслик бўйича чора-тадбирлар режаси тасдиқланди.


Шоҳрух ХОН сўз сизга - 19 Сентября 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Сентябрь » 19 » Шоҳрух ХОН сўз сизга\nБолливуд қироли, ҳинд актёри, продюсери, бошловчиси, энг яxши эркак роли учун «Filmfare Award» мукофотини қўлга киритиш бўйича рекордсмен, Франциянинг Санъат ва Адабиёт ордени совриндори, Шоҳрух Хон 1965 йилда Ҳиндистонда туғилган. У 1988 йилдан бошлаб то шу кунга қадар 30дан ортиқ фильмларда эсда қоларли ролларни ижро этиб келмоқда.\n1. «Аёл ва болаларга қўл кўтарганимдан кўра ўлганим афзал».\n2. «Мен тан олинган бўлишни ёқтираман, мени севувчи инсонларни севаман. Одамлар мени кўрганларида бақириб олқишлашларини жуда ёқтираман. Бир кун келиб булар йўқ бўлади, аммо мен бу ҳақда ўйлагим ҳам йўқ”.\n3. «Негатив инсон бўлманг, акс ҳолда ҳамма негатив юзингизга уради, натижада ажинлар пайдо бўлади».\n4. «Менда Напалеондан бир парча бўлса эди. Қанча уринсам ҳам Маxатма Ганди ва Тереза Она каби бўла олмайман».\n5. «Ҳеч қандай муаммо қўрқинчли эмас, агар сизни уйда сизни яєинларингиз кутишаётган бўлса».\n6. «Инсонлар ҳақида яxши нарсаларни ўйлай олмасангиз, унда улар ҳақида ёмон фикрларга ҳам борманг».\n7. «Мен аёлимга уйланиш олдидан унинг кўнглини олиш мақсадида кичик-кичик совғалар харид қилардим. Шулардан бири сочни жингалак қилувчи плойкадир. Бир дўконда аёлларнинг уни мақташётганини эшитиб дарров сотиб олганман. Тўйдан кейин билсам у ишламаган экан».\n8. «Баъзида рафиєам бошқа жойда бўлганида усиз ҳеч нарса йўқлигини ҳис қиламан. Ҳеч қандай ҳаёт, ҳеч қандай уй, ҳеч қандай баxт Гаурисиз йўқ. У менинг куч манбаим, мададим. Мен у ва болаларим ёнимда эканлигидан жуда бахтиёрман! Бу жуда ажойиб ва бунинг ҳаммасига Гаури сабабчи».\n9. «Мен ҳеч қачон уйга келганимда чарчадим, демайман. Чарчасам, фақат ўз ишимдан чарчайман. Аёлим, мен ёқтирган иш билан шуғулланишга шунчалик кўп эркинлик бериб қўйган экан, нега мен унга чарчаганимни кўрсатишим керак. Уларга иложи борича кўпроқ вақт ажратишга ҳаракат қиламан».\nКатегория: Foydali maslahatlar / Полезны советы | Просмотров: 61 | Добавил: Sherlaruz.CoM | Рейтинг: 0.0/0


Азиза Ҳалилова: « Шаҳзодаларга ишонмайман » - Шоу-бизнес - PressNews.uz\nБош Саҳифа / Шоу-бизнес / Азиза Ҳалилова: « Шаҳзодаларга ишонмайман »\nҚўшилди: 02 январ 2014 11:55\nМамлакатимизда моделлик бизнесининг ривожланиши 1997 йилларга тўғри келади.\nАйнан мана шу даврда Ўзбекистонда илк моделлик агентликлари пайдо бўла бошлади. Ҳозирги кунга келиб мамлакатимизда ўнлаб ана шундай ташкилотлар фаолият юритмоқда. Бу соҳа ҳали у қадар ривожланиб улгурмаган бўлсада, юртимиздан ташқарига, жаҳон даражасига чиқа олган моделларимиз йўқ эмас.\nУлардан бири машҳур компанияларнинг реклама роликларида иштирок этиб келаётган Азиза Ҳалиловадир. Унинг “Nokia”, “Coca-Cola”, “Nestle Milk”, “Maxis” ва “Umobile”, “Honda”, “Formula-1”, шунингдек, Малайзиянинг ”The Gardens Hotel ”, “Boulevard” меҳмонхоналарининг реклама роликларида иштирок этганлигини аксариятимиз гувоҳи бўлганмиз.\nМана уч йилдирки Азиза Малайзияда таҳсил олмоқда. Унгача модель Ўзбекистонда машҳурликка эришган. Ўз фаолияти давомида хонандаликка ҳам қўл урган Азиза сўнгги йилларда фақат ҳорижда моделлик фаолиятини давом эттирмоқда.\nБиз Азиза билан боғланиб, унинг режалари ва 2013 йил ўтказилган Miss World танлови ҳақидаги фирклари билан қизиқдик.\nАзиза, моделлик соҳасида жаҳон даражасига чиқа олдингиз, қандай қилиб бундай ютуқларга эришдингиз?\n- Биласизми, аслида жаҳон даражасидаги модель бўлиш ниятим йўқ эди. Мен Малайзияга Тошкентдаги лицейни тугатиб, Университетда таҳсил олиш учун келгандим. Аммо ўзим истаган севимли касбим билан шуғулланаман деб асло ўйламагандим. Ўқиш даври бошлангач, мендан университет рекламасида суратга тушишни таклиф қилишди. Ҳаммаси шундан бошланди. Вақт ўтгач менга кетма-кет таклифлар туша бошлади. Кейинчалик эса ўзим бўш вақтимда кастингларда қатнашдим ва ўз портфолиомни яратдим.\nСиз Малайзияга кетишингиздан аввал Ўзбекистон шоу-бизнесида катта карьера қилиш имкониятига эга эдингиз. Сиз эса ўқишни танладингиз...\n- Ҳа, айнан шундай. Мен мусиқа ва кино санъатини жуда яхши кўраман, аммо ўша пайт мен учун ўқиш муҳимроқ эди.\nБу йили Филипинда ўтказилган “Miss World” танловида ўзбекистонлик Раҳима Ғаниева иштирок этганидан хабарингиз бўлса керак. Негадир бу танловда сизни кўрмадик, ҳар ҳолда моделлик бизнесида катта тажрибага эгасиз?\n- Билишимча, бир неча йилдан буён “Ўзбекистон гўзали” танлови ўтказилмаяпти. Албатта, мен юртим шарафини бу танловда ҳимоя қилиш имкони бўлганида жуда ҳам ҳурсанд бўлган бўлардим. иштирокчимизга келсак, фикримча, у бу танловда иштирок этишга етарлича тайёр бўлмаган.\nРаҳима Ғаниева билан шахсан танишмисизлар?\n- Афсуски йўқ, танловгача у ҳақида эшитмаганман.\nКелгуси режаларингизга ҳам тўхталсангиз?\n- Ўқишни тугатиб, ёзги таътилни одатга кўра оилам билан Ўзбекистонда ўтказмоқчиман, қолгани эса ҳозирча сирлигича қолақолсин.\nЎзбек шоу бизнесига қайтиш режангизда борми?\n- Ҳа, албатта. Ўтган йили ёзда Ўзбекистонда бўлганимда кинога тушиш таклифи бўлган эди. Бироқ суратга олишнинг ишлари куз фаслида бўлиб ўтиши менга тўғри келмади.\nСир бўлмаса таклиф қайси фильмга бўлди?\n- Фильм номини айта олмайман. Таклиф “Замин” ва “Ўзбекфильм” киностудияларидан бўлганини айтишим мумкин.\nШахсий ҳаётингизда орзуингиздаги шаҳзодангизни учратдингизми?\n- Ростини айтсам, шаҳзодаларга ишонмайман. Ҳозирча ҳаётдаги жуфтимни учратганимча йўқ, аммо улар учун кастинг бошлаб юборилган (кулади)\nДемак, шахсий ҳаёт қуриш борасидаги ҳаракатларни бошлагансиз. Турмуш ўртоғингиз қандай бўлиши керак?\n- Унинг ҳусусиятлари муҳим эмас, асосийси мен унга ва келажакдаги ҳаётимизга ишонишим лозим.\n- Азиза Ҳалилова бўш вақтини қандай ўтказади?\n- Бўш вақтимда асосан спорт билан шуғулланаман, сузиш каби машғулотлар билан. Шунингдек, бўш вақтимни яқинларим билан ўтказишга ҳаракат қиламан ва албатта барча қизлар каби шоппингни севаман (кулади).\nҚайси ижтимоий тармоқдан фойдаланасиз?\n- Ҳозирча фақат Instagram ва facebookдан фойдаланаман!\n- Ижтимоий тармоқдаги саҳифаларингизда турли мамлакатларда тушган суратларингизни кўрамиз...\n- Мен саёҳат қилишни жуда яхши кўраман бу менинг хоббийим. Ҳар йили оиламиз билан дунёнинг бирор мамлакатида бўламиз, менга бошқа халқларининг ҳаёти, маданиятини ўрганиш жуда ҳам қизиқ. Агар оилам билан саёҳат қилишнинг иложи бўлмаса, дўстларим билан саёҳатга чиқаман. Яқинда Малайзиядаги Кинобалу тоғининг 4095 метр баландликдаги чўққисига чиқдим ва “Гиннес” рекордлар китобидан сертификат олишга эришдим. У ерга Малайзия туризми ҳақидаги роликда суратга тушиш учун борган эдик. Бу реклама ролигига айнан мени танлашганини эшитганимда жуда ҳам ҳурсанд бўлган эдим.\nСуратга олиш ишлари жуда ҳам қийин кечди. Тоғли ҳудуд ва ердан 4000 метр баландликда, ўлим ёқасида турганимни билар эдим, аммо шунга қарамай суратга олиш ишларида охиригача қатнашдим.\n- Йўқ. Аммо, мен тақлид қиладиган идеал аёл бор. У менинг онам. Унинг барча ҳислатларига ўхшагим келади.\n“Барселона” ёки “Реал мадрид”?\nМодель бўлиш онсон эмас, айниқса қомат масаласида. Сирингиз билан ўртоқлашинг?\n- Хеч қандай сирим йўқ. Парҳез қилмайман, хеч нарсадан ўзимни тиймайман. Шунчаки кўп ҳаракатланаман ва фаолман.\nЯнги йилга тилакларингиз?\nЯнги йилда барчага биринчи навбатда соғлиқ тилаймай. Янги йилда барчага яхшилик, омонлик ва омад тилайман. Барча хонадонга барака ва бирдамлик тилайман. Ҳар бир хонадонда тинчлик ва севги ҳукмрон бўлсин. Камроқ орзуларга берилиб, кўпроқ ҳаракат қилишсин, шунда омад ёр бўлади.\n20 июл 2014 00:22\nXunuk bo'p ketipti.\n24 май 2014 17:48\nVoy boooo, o'sish booooorr....\n12 май 2014 13:05\nGap yo. vashe ochilib ketipti. avvallari bunaqaymasdi. chetti xovosi yoqipti\n28 март 2014 08:41\nQoyil. omadingizni bersin. Hayotda bilasizmi ayol kishini baxti nimada Bu uni erida. men shunday ayollarni bilaman ularda hmma narsa bor ammo.... yo'q Shuning uchun sizga baxt tilayman.\n29 январ 2014 12:18\n16 январ 2014 23:18\ngap yo`q. omad sizga ham yor bo`lsan. Azizaxon...\n15 январ 2014 22:41\n15 январ 2014 22:39\n15 январ 2014 11:39\n15 январ 2014 11:38\nAyollar o'z go'zalligini bilsa o'zini kimligini unutib qo'yadi. Siz latofatlisiz lekin bu maqsadlaringiz yo'lida sizni yo'ldan adashtirmasligini va hamisha shunday hushchaqchaq bo'lib yurishingiz tarafdoriman.\n09 январ 2014 10:29\nШахзодаларга ишонмайман эмиш билсанг агар сени шаахзодаларгина бахтли килади\n03 январ 2014 15:00\nDa nu-uuuu, bu haligi O`zbekiston xalq artisti unvonini ogan qizaloqmi...)))\n02 январ 2014 17:08\nАзиза халиловаку бу вау ваше чиройли киз булиб кетибти койил\n02 январ 2014 12:46\nkim bu o'zi


«ТИРИКЛИК ФАСЛЛАРИ» - Inja san'at\nШоир Матназар Абдулҳаким хотирасига чизгилар.\nҲаётни ҳамма севади. Ҳаёт –чи?! У кимни кўпроқ севади? Ўз муҳаббатини бошқалардан кўра ёрқинроқ, ишончлироқ ифодалайдиган одамни эмасми? Изҳорнинг турлари кўп. Улардан бири –бадиий ижод, хусусан, шеърият. Бунда изҳор иқрорга айланади. Ҳис –туйғулар минг бир рангда жилоланиб, муҳаббатнинг ҳадсиз софлиги ва буюклигини кўз –кўзлаб, бошқаларни ҳам севишга ундайверади. Жўшқин ижод маҳсули бўлган биргина шеър мисолида ҳам бу жараён чексиздир.\nСизни унда, бизни бунда Худо яратди,\nЎртамизда ўтиб бўлмас дарё яратди…\nБу юрт фарзандлари шундай куйлаганлар, шундай куйламоқдалар. Матназар Абдулҳаким ҳам шундай куйлади.\nОламни кўз билан кўрамиз, лекин қуёшга тик боқа олмаймиз. Ортиқча ёруғлик кўзни хира торттиради, аммо у қанча кўп бўлмасин, қалбга ортиқчалик қилмайди. Қалб нурдан яшнайди. Қалби чароғон одамлар ҳаётни яшнатиб турадилар. Юлдузларсиз осмон кўркини йўқотгандек, қалби чароғон инсонлар бўлмаса, ҳаёт тароватидан айрилади, эзгулик устуни қулайди. Бу устун мустаҳкам бўлиши учун\nЭзгу фикр, Эзгу сўз, Эзгу амал зарур.\nБу юрт фарзандлари шундай ўйлаганлар, шундай ўйламоқдалар.\nМатназар Абдулҳаким ҳам шундай ўйлади.\nСўзда сеҳр бор. Илғаган одам унинг таъсиридан қутулолмайди. Оппоқ варақлардаги битикларни нигоҳи билан элаб маъно қидиради. Топади, илоҳий лаззатга эришади, сўзни таниш лаззати, ўзни таниш лаззати, Ҳақни таниш лаззати… Демак, сўзни таниш –ўзни таниш, Ҳақни таниш. Ўзини таниган одам хор бўлмайди. Ҳақни таниган одам ўзгани хор қилмайди. Сўз –Ҳақ хабарини элтгувчидир.\nСўзни мафҳум айламак нофаҳмға мушкулдурур,\nКим, бўлиб сўз аҳли бағри қону, ботғай қонга сўз.\nБу юрт фарзандлари шундай сўзлаганлар. Шундай сўзламоқдалар.\nМатназар Абдулҳаким ҳам шундай cўзлади.\nУрганчни қамал қилган мўғуллар ўзича марҳамат кўрсатиб, Шайх Нажмиддин Кубродан шаҳарни тарк этишни сўрайди. Ҳазрат эса лашкар сафида душманга қарши жангга киради. Ватан жондан азиз. Ватан саждагоҳ каби муқаддасдир. Сажда Ҳақ зикридан бошланади. Муборак тилаклар дилдан тилга кўчади. Ватан — саждагоҳ. У –табаррук. Рўёбга чиқиши учун тилакларни боболар руҳи қанотлантирмоғи, аршга элтмоғи зарур. Аждодлар изидан мунаввар маскан — Ватанда айтилган, миллат ва юрт тараққийсига дахлдор тилак, албатта, ижобат бўлғуси.\nОйнинг қисматидир мутелик.\nҚуёшнинг тақдири –истиқлол!\nБу юрт фарзандлари шундай яшаганлар, шундай яшамокдалар. Матназар Абдулҳаким ҳам шундай яшади.\n“Қишлоқ ҳаёти” газетаси. 2012 –йил. 3 –май. № 53.\nМатназар АбдулҳакимХоразм адабий муҳити\n«ДАРСДАН СЎНГ» – Матназар АБДУЛҲАКИМ


Айбдор ким? (ёхуд шумқадам келин, бехосият қўшни) » Ўзбекистон Хотин-қизлар қўмитаси\nБош саҳифа » Долзарб мақолалар » Айбдор ким? (ёхуд шумқадам келин, бехосият қўшни)\n25-08-2017, 12:36 komitet 43 0\n“Келин келди-ю, уйимдан файз-барака ариди”, “Шу қўшним шумқадамми дейман, бизникига кириб-чиқса, нуқул бир дилсиёҳлик бошланади”, “Шу қизни ўғлимга унаштирганимдан бери бошимиз мусибатдан, азадан чиқмай қолди”. Юқоридаги каби иддаоларни умрида ҳеч бўлмаса бир маротаба эшитмаган одам бўлмаса керак. Бундай айбловлар оқибатида оиласи бузилганлар, номига доғ тушганлар ва ҳаттоки умр бўйи ҳаёти ўнгланмай ўтиб кетган инсонлар бор. Ҳақли савол туғилади: Бировни “бехосият”лик, “шумқадам”ликда айблаш тўғрими? Бундай “тамға” билан “сийланган”лар чиндан ҳам айбдорми?\nТўйдан сўнг хонадонда боқилаётган икки ҳўкиз бирдан ётоқчилаб, пичоққа келди. Бир амаллаб сўйиб ҳалоллаган бўлишса-да, барибир гўшти мўлжалланганидан анча арзонга сотилди. Ҳамманинг кўнглига: “Вой, келинчак шумқадам экан”, деган ўй оралади. Бир ҳафта ўтар-ўтмай куёвнинг икки холаси бирин-кетин вафот этишди...\nКелинчакка “шумқадам” деган тамға ёпиштирилди. Тўй-тадбирларда қариндошлар унга очиқ-ойдин рўйхушлик беришмас, ўзларини олиб қочишарди. Бир ойга етмай, қайнона уйидан рўзғорини бўлак қилишди. Оила эл қатори яшайверди. Аммо аёл хонадонга қадам қўйган куни орага тушган совуқчиликни бир этак фарзандлар ҳам илитолмади. Ёши улуғлар аёлнинг тили заҳар, кекчи, ёмон хотиралар ва ўзига нисбатан билиб-билмай қилинган ёмонликларни унутмайдиган нобоп феълли эканини гапиришади. Бугун ўша “шумқадам” келин саксон ёшни қоралаган момо. Аммо феъл-атворида ҳануз қусурлар, ислоҳга муҳтож нуқсонлар учрайди...\nТурмушининг тўртинчи йили эри вафот этди. Икки бола билан бева қолди. Орадан уч йил ўтиб, хотини билан ажрашган бир йигитга турмушга чиқди. Никоҳга йил тўлмай эркак автоҳалокат сабабли кўз юмди. Иккинчи марта ҳам беваликнинг қора либосини кийган жувон орадан беш йилча ўтиб, яна бир инсонга никоҳланди. Буни қарангки, ҳеч қанча ўтмай, унга уйланган эркак озодликдан маҳрум этилди. Жувонни яқиндан таниганлар унинг анчагина такаббур, ҳасадчи, инсон кўнгли билан ҳисоблашмайдиган қалби қаттиқ, дея сифатлайдилар...\nУнаштирилган йигити сувга чўкиб ўлганидан кейин қизга нафақат бегоналар, балки ўз яқинлари ҳам шумқадам, бехосият деган таънали кўз билан қарай бошлашди. Бир пайтлар ҳусни, ақл-ҳуши, пазанда-чеварлиги билан ҳамманинг ҳавасини келтирган қизни энди ҳеч ким сўрамас, ҳатто хотин қўйган, хотини ўлганлардан ҳам совчилар келмасди. Уйга келин келди. Энди қиз ўтирса ўпоқ, турса сўпоқ бўлди. Ҳатто келинчакнинг ташаббуси билан оила аъзолари даврасида, бир дастурхондан овқатланишдан ҳам маҳрум этилиб, ажратиб қўйилди. Аламзадалик, изтироб, жамиятдан сидирилиш қизнинг асабига салбий таъсир қилиб, баъзан ойлаб йўқ бўлиб кетадиган одат чиқарди. Охир-оқибат қизни руҳий касалликлар шифохонасига ётқиздилар. Бир неча йиллик ғам-алам, изтиробли умрдан сўнг у руҳий касалликлар шифохонасида вафот этди...\n“Олам бир тоққа ўxшайди, – дейди Ҳазрат Жалолиддин Румий “Ичингдаги ичингдадур” рисоласида. – Яxши ёки ёмон сўзингнинг акси ўзингга, фақат ўзингга қайтади. Мен яxши гап айтган эдим, тоғ ёмон жавоб қайтарди, дея олмайсан. Бу – имконсиз. Чунки тоғда булбул сайраса, акс-садо бўлиб ҳеч қачон эшак ёки қарғанинг овози қайтмайди. Акс-садо эшак овози бўлса, билгилки, бу ёқда ҳанграган ҳам эшакдир”.\nНИЯТ ХОЛИС БЎЛСИН!\nДарҳақиқат, инсоннинг ўй-хаёллари унинг ҳаётини, тақдир йўлини бошқаради. Бироқ ҳаётда биз умуман кутмаган, хаёлимизга келмаган ҳолатлар бўладики, буни ҳеч бир инсон ихтиёрий равишда ўзи истамайди. Халқ орасида асосан келинларга шундай назар билан қаралади. Яъни, хонадонда яхши-ёмон ҳодисани албатта, келинчак билан боғлашади. Қайсидир ҳолатларда, бу фикрлар ҳам тўғридир. Зотан, элнинг ҳар бир сўзида ҳикмат мужассам. Мақоллар, халқона ибораларнинг ҳеч бири шунчаки айтилмайди. Ҳар бир жумла остида йиллар давомида тўпланган ҳаётий тажриба ва миллионлаб чиғириқдан ўтган нуқтаи назар ётади.\n– Гуманизм, инсонпарварлик деган ҳодисаларнинг қадрини ҳар қанча баланд тутсам-да, халқнинг заковату тажрибасига ҳам бепарво бўлолмайман, – дейди шоира ва олима Нодира Афоқова. – Яъни “шумқадам”, “бехосият” деган сўзларга ишонгим келади. Кимдадир манфий энергиялар йиғилганига ишонаман. Замонавий руҳшунослик, умуман, илм-фанда ҳам шунга ўхшаган қарашлар мавжуд. Фрейдизмга кўра, муайян халқ ёки авлоддаги кучли интилишлар, мусбат ё манфий энергиялар жамланиб шу халқ ё авлоднинг бир ёки бир неча вакилида ўзини намоён қилади. Кенгроқ миқёсларда олиб қарасак, озодликка, мустақилликка бўлган интилишларнинг воқеланишида ҳам ана шундай руҳий асос ётади. Озодлик курашлари фақатгина ижтимоий асосларга эга деб ўйлаш хатодир. Кичикроқ миқёсларда айтсам, ўшандай одамлар ё ўзларидаги, ё авлодларидаги манфий энергияни жамлаб, ғайриихтиёрий равишда воқелантирадилар.\nҒарбда шундай ақида бор: “Сен ҳаётда хаёлингни яшайсан”. Шарқ фалсафаси эса “Сен ўй-хаёлларингдасан. Ўй-хаёлларинг эса сендадир”, дейди. Таъбир жоиз бўлса, фикри салбий хаёлларга тўла одамларнинг ҳаётлари тушкунлик, ранж ва аламлар билан ўтади. Аксарият ҳолларда бундай кишилар атрофдан, ҳаётдан, тақдирдан, баъзида эса яқин инсонларидан шикоят қилиб юрадилар. Аммо тафаккур қилинса, ҳар бир муаммо ва мушкулотнинг ечими инсоннинг ўзидадир. Яъни “Сен қалбингни ислоҳ қилсанг, Аллоҳ сенинг ҳолатингни ислоҳ қилади”, дейди ислом оламининг буюклари.\nБаъзида шунчаки тасодифлар туфайли бегуноҳ одамларнинг айбдор бўлиб қолиши кузатилади. Баъзан бу айбсиз “айбдорлик” ҳисси инсонни бутун умр таъқиб қилиши ва ҳаттоки ҳаётда ўрнини, бахтини топишга халал бериши ҳам мумкин.\nТаҳририятга келган мактубдан:\n“... Турмуш ўртоғим билан аҳду паймонли эдик. Бироқ ҳали турмуш қуриш режамиз йўқ, чунки иккимиз ҳам талаба эдик. Бирдан улар томондан бизникига совчилар бориб “Бувисининг мазаси йўқ, тўнғич неварасининг тўйини кўриб қолсин”, дея оёқ тираб тўйни тезлатишди. Апил-тапил тўй бўлиб ўтди. Тўйдан уч кун ўтиб бувимиз-қайнотамнинг оналари вафот этдилар. Шу бўлди-ю, менинг номим “шумқадам” бўлди. Қайнонам кўз очирмайдилар. Орқамдан ўзимга эшиттириб: “Касофатинг ўзингга урсин, шумқадам”, дейдилар. Жуда эзилиб кетдим. Ахир, қайнона-момомнинг касаллигини билишарди, вафот этишини билиб тўйни ўзлари тезлатишди-ку, нега бировнинг тугаб бораётган умрига мен айбдор бўлишим керак? Мен-ку оиламни сақлаб қолиш учун сабр қилаяпман, лекин ҳар нарсанинг чегараси бор, бир куни сабрим ҳам тугайди. Ўшандаги ҳолатимдан хавотирдаман...”\nБУНИ ТАҚДИР ДЕЙДИЛАР\nМарям Азиззода, Сурхондарё вилояти, Бойсун тумани:\n– Бу маломатга мутлақо қаршиман. Биринчи ўғлимга келин фотиҳа қилганимиздан кейин, ўғилларимнинг иши юришиб кетди. Учинчи ўғлим темир йўллар институтига давлат гранти асосида ўқишга кирди. Иккинчи келинни фотиҳа қилган кунимдан ишлар чаппасига кетди. Ўзим етти ой касалхонада ётдим. Орада қўққисдан онам вафот этдилар. Одамлар “Келинингизнинг фотиҳасини қайтаринг, қадами ёқмади”, дейишди. Унамадим. Фотиҳа қилинганидан тўққиз ой ўтиб келин олдик. Бўш-баёв сигиримиз мени шохлаб, етти дақиқалик клиник ўлимдан кейин ўзимга келганман. Юзим, бошимга сигирнинг шохи кириб кетган. Аллоҳга шукрлар бўлсин, даволаниб, ўзимга келиб олдим. Бу ҳолатларни оиламизга кўз тегиши, назарланиш, дея қабул қилдик. Келиним хижолат, қудалар хижолат. Лекин айб улардами? Йўқ, албатта! Балки ўзимнинг бирор қилиғим Аллоҳга хуш келмагандир? Кимнидир ранжитгандирман, болаларим билиб-билмай кўнгил оғритишгандир? Ёки олдинда бизни, фарзандларимни гўзал неъматлар кутаётгани учун шундай синовлар билан имтиҳон қилингандирмиз? Аллоҳнинг тақдирига бандаси айбдор бўлмайди. Шундоқ ҳам кўнгил олай, деб эртадан кечгача елиб-югуриб хизматимизни қилади. Бахтсизликни, дард, ғам, мусибатни кимнингдир қадами билан боғлаш инсонийликка тўғри келмайди, деб ҳисоблайман.\nДунёни меҳр-муҳаббат қутқаради, дейдилар. Атрофга меҳр-муҳаббат назари билан қараган, нияти яхши, кўнгли тоза, юзида табассум зоҳир киши хосиятли, файз-тароватли бўлади. Зотан, ҳадиси шарифда ҳам: “Яхшиликни чеҳралари очиқ, хушрўй кишилардан кутинглар”, дея марҳамат қилинади...\n25-08-2017, 12:20 Долзарб мақолалар


ЕТТБ йиллик анжуманининг Тошкентда ўтиши қайта кўриб чиқилади\nЕвропа тикланиш ва тараққиёт банки (ЕТТБ) вазият тақазосига кўра банкнинг келаси йил Тошкентда ўтказилиши белгиланган учрашуви қолдирилиши мумкинлигидан огоҳлантирди. Бунга Ўзбекистондаги инсон ҳуқуқлари вазияти ва иқтисодий ислоҳотларнинг кузатилмаётгани сабаб қилиб кўрсатилмоқда.\nЕТТБ президенти Жан Лемьер "Файнэншл Таймс" мухбирига берган интервьюсида, агар лозим топилса учрашув Тошкентда эмас, банк қароргоҳи жойлашган Лондонда ўтказилиши мумкинлиги ҳақида гапирди. "Шунга қарамай, - деди Лемьер, - ҳозирча банк бу борада бир тўхтамга келгани йўқ. Учрашувнинг қолдирилишига ҳар қандай кутилмаган "жиддий сабаб" туртки бўлиши мумкин".\nЕТТБ матбуот вакили Жэф Хайдэйнинг Озодлик радиосига айтишича, банк ўзининг йиллик учрашувини Тошкентда ўтказиш қароридан ҳали тўлалигича қайтгани йўқ.\n"Биз ҳозир ҳам учрашувимизни Тошкентда ўтказишни ражалаяпмиз. Аммо президентимиз Жан Лемьер таъкидлаганидек, ҳар қандай кутилмаган вазият йиғиннинг бошқа жойга кўчирилишига сабаб бўлиши мумкин"- , дейди банк матбуот мулозими.\nЕТТБ учрашувини Тошкентда ўтказмаслик юзасидан сўнгги қарор таркибига 60 давлат, жумладан АҚШ, Европа Иттифоқи давлатлари ва Япония вакиллари кирувчи банк ҳиссадорлари кенгашида қабул қилиниши керак.\nАммо кузатувчиларга кўра, АҚШ етакчилигида олиб борилаётган аксил-террор кампанияси ва бу курашда Ўзбекистоннинг Вашингтон учун муҳим аҳамият касб этиши инобатга олинса, учрашувнинг Тошкентда ўтиши ажаб эмас.\nАммо суҳбатдошимиз Хайдэйга кўра, ушбу масала, яъни Европа тикланиш ва тараққиёт банкининг йиллик учрашувини Тошкентда ўтказиш қарори асло 11 сентябр воқеалари ва Ўзбекистоннинг аксил-террор кампаниясида тутган мавқеи билан боғлиқ эмас.\n"Ушбу қарор ҳали ҳам ўз кучида. У 1999 йилда қабул қилинган эди. Аммо иқтисодий ислоҳотлар борасидаги ҳар қандай чекиниш унинг қайта кўриб чиқлишига сабаб бўлиши мумкин. Ўзбекистонда ислоҳотлар кузатилди. Биз бу ислоҳотларнинг давомли бўлишини истаймиз. Йиллик учрашувимизнинг Тошкентда ўтиши эса у ердаги инсон ҳуқуқлари бузилиши холларини қўллаб-қувватлаш маъносини англатмайди", - дея таъкидлади Жэф Хайдей.\nЯқинда ўзининг Ўзбекистон сафари якунлари бўйича қилган маърузасида банк раиси Лемьер: "Учрашувнинг Тошкентда ўтказилиш-ўтказилмаслиги ўзбек халқи учун - муҳим масала. Бу қарорнинг иқтисоддан кўра сиёсий жиҳати устунроқ. Айниқса 11 сентябр воқеаларидан кейин Ўзбекистон муҳим минтақага айланди", - дея қайд этган эди.\nЕТТБ Ўзбекистон учун аҳамияти катта бўлган қарорни феврал ойида қабул қилиши кутилмоқда. Ушбу қарор банкнинг Ўзбекистонга ажратадиган сармоялари стратегиясини ҳам белгилайди. Унгача эса Бирлашган миллатлар ташкилоти ўзининг қийноқлар бўйича ҳисоботини чиқариши керак. Жан Лемьернинг Тошкент ташрифидан сал ўтиб БМТнинг қийноқлар бўйича инспектори Тео Ван Бовен мамлакатда бўлиб қайтди. Сафар давомида Ван Бовен Ўзбекистонда махбусларнинг оила аъзолари билан суҳбатда бўлди, бир қатор қамоқхоналарни бориб кўрди.\nТашриф якунида БМТ инспектори Ўзбекистонда қийноқлар ҳали ҳам кенг тарқалгани ҳақида гапирди.\n"Қийноқлар, менинг билишимча бу мамлакатда тасодифий хол эмас, улар "систематик" кўринишга эга. Ўзгача фикрловчи инсонларга нисбатан қийноқларнинг қўлланиши ҳанузгача давом этмоқда ва бу оддий холга айланган. Махбуслар ва қийноқ қурбонларининг яқинлари билан суҳбатлашганимда менда шундай тасаввур пайдо бўлди. Тергов изоляторларида одамлар қийноқлар оқибатида қилмаган айбларига иқрор қилинадилар", - деган эди Тео Ван Бовен ўзининг Ўзбекистон ташрифи якунида.\nЕТТБ президенти Жан Лемьернинг таъкидлашича, Ўзбекистон президенти Ислом Каримов инсон ҳуқуқлари ҳурмат қилиниши, шунингдек маҳаллий ноҳукумат ташкилотлари ва мустақил журналистлар эркинликларини таъминлаш борасида мажбурият олган. Лемьер бу жараён май ойида Тошкентда бўладиган йиллик анжумандан олдин ҳам, ундан кейин ҳам кузатиб борилишини қайд этди. Одатда бу каби анжуманлар халқаро молия ва банк муассасаларининг юзлаб вакиллари, журналистлар иштирокида ўтади. Мезбон давлат учун бу катта обрў демакдир.\nАммо инсон ҳуқуқлари ҳимояси билан шуғулланувчи нодавлат ташкилотларини бошқа нарса ташвишлантирмоқда. Уларни ўзбек расмийлари учрашувга қадар инсон ҳуқуқлари вазиятини яҳшилаш борасида ваъдалар бераётган бўлсалар-да, анжуман бўлиб ўтганидан сўнг тазйиқлар яна кучайиши эхтимоли хавотирлантирмоқда. Қароргоҳи Нью-Йоркда жойлашган Хьюман райтс уотч ташкилоти Европа тикланиш ва тараққиёт банки ўзининг йиллик учрашувини Ўзбекистонда сиёсий маҳбуслар озод этилиб, мамлакат суд тизимларида туб ислоҳотлар бўлган тақдирдагина Тошкентда ўтказиши кераклигини айтмоқда. Аммо Хьюман Райт Уотч вакили Стив Крошоу уч ой ичида Ўзбекистонда демократия борасида сезиларли ўзгаришлар бўлишига гумонсираб қарашини айтади.


22 январ 2021, Тошкент вақти: 10:39\nOzodMaktub рукнида ўзбекистонлик блогер Тили Бийрон Индамасовдан (ҳар ҳолда имзо шундай) 17 октябрь куни Озодликка келган матнни қуйида эътиборингизга ҳавола қилаяпмиз.\nИслом Каримовнинг Муз даври тугаб, музлар эрий, кунлар исий бошлагач, ўз инларида ун чиқармай чорак аср жон сақлаган ўзбек мулозимлари инларидан бирин-кетин бош чиққара бошлади, баъзилари нафақат бош чиқара, ҳатто бўй кўрсата бошлади, тилларининг тугунлари ечилиб, тиллай бошладилар.\nИссиққина инлардан аввалига имомлар, сўнг давлат ва жамоат арбоблари чиқди. Оз фурсатда улардан баъзилари тилли-жағли эканини кўрсатишга улгурди - Янги Замон Нотиқларига айланди.\nНотиқлар ирод этган нутқлардаги айрим хос унсурлар халқ оралаб қанот қоқиб учди. Қанот қоқиб учдию ўз эгасига қайтди - эгаларига брэнд бўлиб ёпишди.\nҚуйида ўша брэндлардан баъзиларини келтираманки, улар кимларга тегишли эканлигини топишга уриниб, мамлакат ижтимоий-сиёсий ҳаётида юз бераётган воқеа-ҳодисалардан қай даражада хабардор эканлигингизни текшириб кўринг. Яъни брэндни ўқийсизу унинг ёнига исм-фамилияни "ёзасиз":\n"Гинеколог имом - ..."\n"Дангаса имом - ..."\n"Ҳорроми ҳоким - ..."\n"Думбул ҳоким - ..."\n"Любая бизнес хороша ҳоким -..."\n"Уятмэн - ..."\n"Тунги Шумахер - ..."\n"Қовурилган муовин - ..."\n“Маънавий сенатор - ..."\n"Ариққабосар вазир - ..."\n"Ўйнаш ҳоким - ..."\nБу руйхат янги ва янги хилма-хил, лекин келтирганларимиздай беўхшов эмас, балки "ўхшов" брэндлар билан тўлиб борса ажабмас.\nҲар ҳолда Президент Администрацияси ҳузуридаги Ахборот ва оммавий коммуникациялар агентлиги директори Комил Алламжонов Alter Ego Ютюб каналига берган интервьюси "ажабмас" дейишга изн бергудай.\nАлламжонов Каримов даврида кўзга кўринмас мулозимлар фаолияти фақат бир шахс ҳукмида бўлганини айтиб, жорий вазият тубдан ўзгарганига ишонтиришга уринди.\nКомилжон ака ҳозирда жамоатчилик танқиди ўқидан яраланаётган давлат мулозимлари учун “тарбиявий жараён” бораётганини айтган ва вақт ўтиши билан улар ўз устида ишлай бошлашига умид билдирган.\nЎтган қисқа давр мобайнида журналистлар ва блогерлар томонидан "гриль-ўчоққа илиб қўйилиб, обдон қовурилган мулозимларнинг баъзилари жаримага тортилди, Президентдан танбеҳ эшитиб, кечирим сўради. Бир нечаси ишдан ҳайдалди. Ҳатто қамалди ҳам!\nХўш, бундай тарбия усулидан Ўзбекистонда ҳаёт енгиллаб қолдими? Ҳа, девориш мушкулов!\nАммо воқеаларни кузатаётганлар учун ҳаёт завқлироқ бўлиб қолгани рост. Прикольнийроқ дейшармиди?\nТили Бийрон Индамасов


Миржалол Қосимов: "Таркиб ва тактика танлашда хато қилдим" / CHAMPIONAT.asia\n16:10"Саутгемптон"га қарши баҳсда четлатилган Моуриньо нечта учрашувни ўтказиб юборади? 2 15:56Месси, Алексис, Кьеллини. Ёзда эркин агентга айланадиган футболчилар рамзий терма жамоаси 6 15:50Темурхўжа Абдухолиқов: “Ҳалол ишлаганимизда мевасини берар эди” 51 15:45Ёшлар лигаси. 19-турнинг қолдирилган ўйинлари. LIVE ҳисоблар 3 15:16Бугун намойиш этиладиган футболга оид кўрсатувлар жадвали (Setanta Sports, Спорт ТВ, Футбол ТВ) 14 15:16Темурхўжа Абдухолиқовни табриклаймиз! 14 15:059-12 ёшли ўзбекистонлик футболчилар учун Европада кўрик! 22 15:05Черчесов Жанубий Корея ва Эрон терма жамоаларига қарши учрашувлар учун футболчилар рўйхатини эълон қилди 2 14:49Olamsport: Ирода Тўлаганова теннисга қайтди, Истомин рейтингда кўтарилди ва бошқа қизиқарли хабарлар 0 14:12"Барселона" қишда яна бразилияликни харид қилишга уриниб кўради 18 14:05"Тилла йигитлар" ва уларнинг келажаги 6 13:46Олий лига. 22-тур. "Қизилқум" - "Олмалиқ" 2:2 (видео) 2 13:13"Боруссия" Д - "Реал". "Қироллик клуби"нинг 20 кишилик таркиби эълон қилинди (+ФОТО) 26 13:02Ёш қаламкашлар диққатига! Севимли жамоангиз ҳақида мақола ёзишни истайсизми? 30 12:58Олим Толибжонов "Шўртан" - "Навбаҳор" учрашувида қандай хатоларга йўл қўйган? 23\n15 сен 10:06\nМиржалол Қосимов: "Таркиб ва тактика танлашда хато қилдим"\nҒузорда “Шўртан” ва “Бунёдкор” жамоалари ўртасида ўтган учрашув якунига етгач, дастлаб журналистларга ўз фикрларини меҳмонлар устози билдирди.\nҒузорда қийин учрашув ўтказдик. Негаки, “Шўртан” ҳам ўзига хос жамоа ва буни ортиқча изоҳлашга ҳожат йўқ. Шундай бўлса-да, чемпионлик учун кураш олиб бораётган жамоа сифатида рақибга очко улашишга ҳаққимиз йўқ эди. Афсуски, бугун ўзимиз учун қимматли бўлган очколарни бой бердик. Лекин олдимизда ҳали ўйинлар бор ва биз навбатдаги учрашувларда максимал даражада ҳаракат қилиб борамиз.\n-Бугун “Бунёдкор”нинг ғалаба қозонишига нима етишмади?\n-Энг биринчи галда таркиб ва ўйин тактикасини танлашда хато қилдим. Кейин эса йигитларни ўйинга яхши тайёрлай олмадим. Масаланинг яна бир жиҳати шундаки, чемпионлик учун асосий даъвогар бўлган “Бунёдкор”га қарши ҳар қандай жамоа бир неча карра ортиқча куч билан тўп суришга, қаршилик қилишга интилади. Бугун биз “Шўртан” жамоаси мисолида бу ҳолатга яна бир бор гувоҳ бўлдик.\n-Очко йўқотилиши шогирдларингиз кайфиятига қанчалик тарзда салбий таъсир кўрсатиши мумкин?\n-Аввало ўтган ўйинни тезроқ унутишга ҳаракат қиламиз. Ҳаёт тўхтаб қолмайди. Йигитларни кайфиятини кўтарган ҳолда навбатдаги учрашувларга ҳар доимгидек тайёргарликни сусайтирмай олиб борамиз. Олдимизда чемпионатнинг “Навбаҳор”га қарши ўйини ва мавсумнинг энг муҳим беллашувларидан бири – мамлакат Кубоги учун “Насаф” билан “тўқнашувимиз” кутиб турибди. Бунга йигитлар билан профессионал тарзда ёндошиб, иш олиб борамиз.\n-Мутахассис сифатида аутсайдерлар қаторида бораётган бугунги рақиб жамоанинг ҳолатини қандай баҳолайсиз. Нима деб ўйлайсиз “Шўртан” олий лигада қолиш масаласини ижобий ҳал қила оладими?\n-Ташқаридан баҳо бериш осон иш эмас. Шунга қарамай “Шўртан”нинг ўйини менга ёқди. Таркибда яхши футболчилар борлиги кўриниб турибди. Аммо жамоа сўнгги ўйинларда қимматли очколарни бой бериб қўйди. Мисол учун ўз майдонида “Динамо” билан дуранг ўйнади, “Навбаҳор” ва сафарда “Бухоро”га мағлуб бўлди. Бундай ҳолатда тезроқ чиқиб кетилса ва кейинги учрашувларда бугунгидек ўйин намойиш этилса, “Шўртан” элитада қолиш масаласини ўзи учун ижобий ҳал этиши, албатта мумкин.


Сирдарё вилояти ҳокимининг аҳолига мурожаатининг лингвистик таҳлили - Review.uz\nСирдарё вилояти ҳокимининг аҳолига мурожаатининг лингвистик таҳлили\nИқтисодий тадқиқотлар ва ислоҳотлар марказининг Жиззах вилоят филиали экспертлари Сирдарё вилояти ҳокимининг йил якуни бўйича аҳолига қилган мурожаатининг лингвистик-контент таҳлилини ўтказишди. Таҳлил натижаларига кўра, вилоят ҳокими мурожаат давомида “янги” сўзини кўп марта ишлатган.\n2021 йил 20 декабрда Сирдарё вилоят Халқ депутатлари Кенгашининг навбатдаги сессиясида вилоят ҳокими Сирдарё аҳолисига мурожаат қилди.\nИқтисодий тадқиқотлар ва ислоҳотлар маркази Жиззах вилоят филиали томонидан Сирдарё вилоят ҳокимининг сирдарёликларга мурожаатининг лингвистик контент-таҳлили ўтказилди. Тасвирий ифодаловчи сўзлардан фойдаланиб вилоятда 2022 йилда асосий эътибор қаратиладиган соҳаларни кўришимиз мумкин.\nВилоят ҳокими ўз нутқида жами 3472 та сўздан фойдаланган. Энг кўп “Янги” сўзини - 20 марта, “Лойиҳа” сўзини – 15 марта, “Ижтимоий”, “Сўз”, “Таълим” сўзларини – 14 марта, “Давлат” сўзини 13 марта, “маҳсулот”, “Объект” ва “Режа” сўзларини 10 мартадан қўллаган. Бундан ташқари, “Инвестиция”, “Экин”, “Қурилиш”, “Аҳоли”, “Гулистон”, “Хизмат”, “Қишлоқ”, “Аёллар”, “Оила”, “Ёшлар” сўзлари ҳам кўп такрорланган.\nМурожаатда асосий эътибор 2021 йил давомида эришилган иқтисодий ўсиш суръатлари, амалга оширилган инвестицион лойиҳалар ва “Обод қишлоқ” дастурининг ижросига ҳамда 2022 йилда вилоятда амалга ошириладиган бунёдкорлик ишларига қаратилган.\nЖумладан, 2021 йил давомида вилоятда бандликни таъминлаш дастурлари ва бошқа тадбирлар асосида 35 542 нафар аҳоли бандлиги таъминланган. Хусусан, ижтимоий-иқтисодий ривожлантириш дастури доирасида саноат, хизмат кўрсатиш ва сервис ҳамда қишлоқ хўжалиги йўналишларида қиймати 4,7 трлн.сўмлик 939 та лойиҳалар амалга оширилиши натижасида 13 минга яқин янги иш ўринлари яратилди. Бу кўрсаткич ўтган йилга нисбатан қарийб 3 баробарга ошган. Йил давомида 217 млн.доллари миқдорида хорижий инвестициялар киритилди.\nВилоятда жами 235,6 млн.долларлик маҳсулотлар экспорти амалга оширилди.\nИнвестиция лойиҳаларининг амалга оширилиши натижасида саноат маҳсулотлари ишлаб чиқариш ҳажми 2,1 трлн. сўмга, экспорт миқдори эса 57 млн. долларга ортишига эришилди.\nЙил якуни билан вилоят ялпи ҳудудий маҳсулот ҳажми 14 трлн. сўмни ташкил этиши кутилмоқда.\nAҳоли жон бошига ялпи ҳудудий маҳсулот 16,8 млн. сўмни ташкил этиб, ўтган йилга нисбатан 105 фоизга ошади.\nЖорий йилда ижтимоий дастурлар доирасида 13 210 та фуқаро ва тадбиркорлик субъектларига 360,1 млрд.сўм тижорат банкларининг имтиёзли кредитлари ажратилди.\nШундан, “Ҳар бир оила тадбиркор” давлат дастурига асосан тижорат банклари томонидан 13 минг нафар фуқаролар ва тадбиркорлик субъектларига 351 млрд.сўм кредит маблағлари ажратиб берилди.\nЖорий йилда вилоятда 72,5 минг гектар пахта, 85 минг гектар бошоқли дон, қарийб 2 минг гектар боғ ва узумзорлар, 16,5 минг гектар шоли, 14,6 минг гектар озуқа экинлари ва 41,8 минг гектар бошқа экинлар экилди.\nВилоятда қорамолчилик, паррандачилик, балиқчилик ва асаларичилик йўналишида жами 60 та лойиҳа фаолият бошлади. Бунинг натижасида қарийб 2 731 бош қорамол, 165 минг бош парранда етиштириш йўлга қўйилган бўлса, 350 дан зиёд янги иш ўринлари яратилди.\n“Обод қишлоқ” ва “Обод маҳалла” дастури доирасида 22 та маҳаллаларда жами 85 млрд.сўм маблағлар ҳисобига ижтимоий ва инфратузилма объектларини таъмирлаш, қурилиш ишлари амалга оширилди. 41 та ижтимоий соҳа объектлари таъмирланди. 139 км ичимлик суви тармоғи, 14 дона сув олиш қудуқлари, 15 дона сув иншоотлари қурилди ҳамда реконструкция қилинди. 19,4 км газ қувурлари жорий таъмирланди ва 103 та газ тақсимлаш қурилмалари техник тафтишдан ўтказилди. 316 км масофадаги электр тармоқлари янгиланди, 94 дона трансформаторлар реконструкция қилинди.\nМазкур дастур амалга оширилиши натижасида 22 та оғир маҳаллалар ва улардаги 18 мингдан ортиқ хонадонларда яшовчи 95 минг нафар аҳолининг турмуш даражаси яхшиланди.\nБугунги кунда “Темир дафтар”га киритилган 1,5 минг нафар меҳнатга лаёқатли аҳолининг 1,4 минг нафари (94,8%) бандлиги таъминланди. 19 минг 353 нафар (93,6 фоиз) ёшлар дафтардан чиқарилди. “Аёллар дафтари”га киритилган 12 381 нафарининг бандлиги таъминланди. Боқувчисини йўқотган 2 985 нафар эҳтиёжманд хотин-қизларга 2,7 млрд сўмлик моддий ёрдамлар кўрсатилди.\n2021 йилда 12 та соғлиқни сақлаш объектлари фойдаланишга топширилди. Республикада биринчи марта Сирдарё вилоятида Гулистон тиббиёт кластери ташкил этилмоқда.\n279 та янги мактабгача таълим ташкилоти ташкил этилди. Натижада болаларнинг мактабгача таълимга қамрови 70 фоиздан 80 фоизга оширилди.\n2021 йилда вилоятдаги умумий ўрта мактабларнинг 10 фоизи таъмирдан чиқарилди.\nВилоятга 42 минг маҳаллий, 9 минг хорижий, саёҳатчилар ташриф буюрди. 2021 йилда 2 та янги меҳмонхона фаолияти йўлга қўйилди, 4 та хостел ташкил этилди.\n2022 йилдаги асосий вазифалар Ўзбекистон Президентининг 2021 йил 6 ноябрдаги лавозимга киришиш тантанали маросимига бағишланган Олий Мажлис палаталари қўшма мажлисидаги “Янги Ўзбекистон тараққиёт стратегияси асосида демократик ислоҳотлар йўлини қатъий давом эттирамиз” нутқида белгиланган “Янги Ўзбекистон Тараққиёт стратегияси”нининг 7 та устувор йўналишларини келиб чиқиб белгиланди.\nХусусан, 2022 йилда вилоятда :\n- ялпи ҳудудий маҳсулот ҳажми ўсиш суръатини 108,4 фоизга етказиш, хизмат кўрсатиш ҳажмини 1,5 баробарга ошириш ҳамда саноат маҳсулотлари ишлаб чиқариш ҳажмини 108,2 фоиз бўлишини таъминлаш;\n- вилоят бюджетига белгиланган 1,2 трлн. сўм тушумлар тушишини таъминлаш;\n- бандлик дастури доирасида вилоят бўйича жами 52,6 минг нафар аҳоли бандлигини таъминланаш;\n- 283 млн. долларлик тўғридан-тўғри хорижий инвестициялар жалб қилиш;\n- Экспорт ҳажмини 295 млн. долларга етказиш;\n- инвестиция дастурига мувофиқ 66 та ижтимоий ва инфратузилма объектларда қурилиш, реконструкция ва мукаммал таъмирлаш ишлари олиб борилади. Бундан ташқари, 4 та давлат-хусусий шерикчилиги асосида, 106 та оилавий мактабгача таълим муассасалари ташкил этилади натижада мактабгача таълимга қамров 85 фоизга етади;\n- Жаҳон банкининг Ҳалқаро тараққиёт ва Осиё инфратузилмавий инвестициялар банкидан ажратиладиган маблағлар ҳисобига 8 та умумтаълим мактаби, 10 та таълим, 1 та тиббий муассаса, 16 км тоза ичимлик суви тармоғи ҳамда 9 кмга яқин ички йўлларни таъмирлаш ва қуриш 1 та дренаж тизимини реконструкция қилиш;\n- Бюджетдан ажратиладиган 41 млрд.сўм маблағлар ҳисобига 10 дона янги сув иншоотини қуриш, 14 донасини реконструкция қилиш ҳамда 171 км сув қувурлари тортилади;\n- вилоятда 26 минг гектар, ёки ўтган йилга нисбатан қарийб 4 баробар кўп экин майдонларда сув тежамкор технологиялари ҳамда 19,5 минг гектар ер майдонларини лазерли текислаш жорий этилади;\n- чорва ва паррандалар сонини, чорвачилик маҳсулотлари ишлаб чиқариш ҳажмларини кўпайтириш, наслдор чорвачилик хўжаликларини ташкил этиш, наслчилик ишини такомиллаштириш ҳамда интенсив усулларда балиқ етиштиришни кўпайтириш;\n- келгуси йилда пахта ва ғалладан қисқартириладиган 6 минг 663 гектар майдонлар аҳолига деҳқон хўжалиги ташкил этиш учун 10 сотихдан 1 гектаргача 10 йил муддатга очиқ электрон танлов ўтказиш орқали ижарага берилади.\n- Келгуси йилда Гулистон шаҳрида ёшлар ва катталар ўртасида спортнинг аралаш жанг санъатлари тури бўйича “Сирдарё опен” халқаро турнири ҳамда бел олиш ва белбоғли кураш, шунингдек, баходирлар ўйинлари ва тош кўтариш спорт турлари бўйича Марказий Осиё чемпионатлари каби йирик спорт тадбирларни ўтказилади.\nБундан ташқари Янгиер шаҳрида "Янги Ўзбекистон" массиви барпо этилиши доирасида, 2022 йилда 20 та 5 қаватли турар жой биноси, меҳмонхона, аҳолига маиший хизмат кўрсатиш мажмуалари, маҳалла маркази, экобозор, коворкинг марказлари қурилиши режалаштирилган.\nМазкур тадбирларни амалга оширишда янги ташкил этилган 236 та маҳаллада “ҳоким ёрдамчилари”нинг ёрдами билан маҳаллаларда тадбиркорликни ривожлантириш, аҳоли бандлигини таъминлаш ва камбағалликни қисқартириш бўйича ишларни тизимли ташкил этади.\n2022 йилда 21 маҳаллалар “Обод қишлоқ” ва “Обод маҳалла” дастурига киритилиб, ундаги 13 800 та хонадонда яшовчи 77 мингдан ортиқ аҳолининг яшаш шароити яхшиланади.\nКонституцияга киритиладиган ўзгаришлар, уларнинг қонуний асослари экспертлар томонидан таҳлил қилинди (+видео)\nОлийгоҳ битирувчиларининг бандлигида soft skills\nТуман ва шаҳарларнинг инвестицион салоҳиятини баҳолаш - Қашқадарё вилояти мисолида\nТараққиёт жадаллашувида электротехника соҳаси


36221 Ўқиш режими + -\nҚуръони Каримнинг дастлабки нозил бўлган сураларидан бирида ўқиш-ёзиш ва илм-маърифат рамзи ‒ қалам билан қасам ичилган. Бу ҳол Қуръон илм китоби эканининг, Ислом илм дини эканининг, Муҳаммад соллаллоҳу алайҳи васаллам илм пайғамбари эканликларининг ёрқин далилидир. Қасам фақат қалам билан чекланмайди, балки Аллоҳ таоло сатрларга ёзиладиган нарсалар билан ҳам қасам ичган. Мана, бизнинг замонамизга келиб, қаламдан бошқа ёзув қўлланмалари ҳам чиқди. Албатта, илм-фаннинг тарқалишида, китоб, рўзнома ва ҳафтаномалар чоп этилишида юқоридаги қайд этилган қўлланмаларнинг ўрни катта. Лекин бунинг башорати ўн тўрт аср илгари, саводсиз жамиятда эълон қилиниши илоҳий мўъжиза эди...\n06:10 / 10.02.2018 1605\n09:32 / 10.01.2016 3682\n04:20 / 24.01.2017 2258\n10:41 / 18.05.2021 2529


Навоий қамоқхонасидан диний маҳкум жасади чиқди - BBC News O'zbek\nImage caption Ўзбекистон давлат телевидениеси Абдураҳмонов ва шериклари тўғрисида махсус кўрсатув намойиш этганди\nЎзбекистондан келаётган хабарларга кўра, 46 рақамли Навоий жазони ўташ колониясидан диний экстремистик гуруҳга аъзоликда айбдор деб топилиб, шу йил апрел ойида Тошкент шаҳар суди томонидан 9 йилга озодликдан маҳрум этилган Абдувоҳид Абдрураҳмонов жасади чиққан.\nЖума куни тупроққа қўилган Абдувоҳид оила аъзоларига кўра, унинг баданида қийноқ излари бўлмаган.\n36 ёшли Абдувоҳид Абдураҳмонов ноябр ва декабр ойларида Тошкентда ҳибсга олиниб, узоқ йиллик қамоқ жазоларига ҳукм этилган олти шахсдан биридир.\nУларнинг барчаси маҳкама томонидан мустақил имом Обидхон қори Назаровнинг тарафдорлари ва "Жиҳодчилар" гуруҳи аъзолари деб топилганлар.\nАйблов хулосасига кўра, Уч Тепа туманида истиқомат қилган Абдувоҳид Абдураҳмонов ва унинг шериклари диндор таниш-билишларидан пул тўплаб, Ўзбекистон қамоқхоналарида жазо ўтаётган диндор маҳкумларга ёрдам бериб келганлар.\nБир гуруҳ аъзолари сифатида кўрилган олти шахс ўтган йилнинг ноябр ва декабр ойларида ҳуқуқ тартибот идоралари томонидан ҳибсга олинганди.\nШайхонтоҳур туманидан бўлган 39 ёшли Абдурашид Ҳорунов 26 ноябрда уйидан олиб кетилган.\nИчки ишлар ходимлари унинг турмуш ўртоғини ҳам 15 суткага қамашган.\nЯқинларининг айтишича, Шуҳрат Тожибоев охирги пайтларда "яна қайта қамалишидан хавфсираб, беркиниб юришга мажбур бўлган".\nТергов хулосасига кўра, ҳозирда мазкур шахслар бир-бирларини яхши танишган ва 90-йилларда таниқли уламо Обидхон қори Назаров имомлик қилган Тошкентдаги Тўхтабой масжидида жамоат намозларига қатнашишган.\n2012 йилнинг 12 декабрь куни эса жиноят ишлари бўйича Тошкент шаҳар маҳкамаси "Туркистон исломий ҳаракати"га мансубликда айбланган 16 нафар диндорни узоқ йиллик қамоқ жазоларига ҳукм этганди.\nЎтган ноябрда Тошкент вилоят маҳкамаси Паркент туманида яшаб келган 9 нафар диндорни "ноқонуний диний ташкилот тузиш" ва "жамоат хавфсизлигига таҳдид солувчи материалларни тарқатиш" айблари билан маҳкум этганди.